text:
Fyrsta Mósebók, kapittul 37
Dreymur Jósefs
v1
Jákup varð nú búgvandi í útlegdarlandi faðirs síns, í Kánáanlandi.
v2
Og hetta er ættarsøga Jákups: Tá ið Jósef var seytjan ára gamal, goymdi hann at smalum saman við brøðrum sínum; og sum smádrongur var hann saman við sonum Billu og Zilpu, ið vóru konur faðirs hansara; Jósef bar faðir sínum boð um tað ringa orð, sum teir høvdu á sær.
v3
Og Ísrael unti Jósef fram um allar synir sínar, av tí at hann var ellisonur hans; og hann læt gera honum síðan ermakyrtil.
v4
Men tá ið brøður hansara sóu, at faðir teirra unti hann fram um allar synir sínar, løgdu teir hatur á hann og vildu ikki tala blídliga við hann.
v5
Og Jósef droymdi dreym og taldi hann fyri brøðrum sínum; tá hataðu teir hann uppaftur meira.
v6
Og hann segði við teir: «Hoyrið nú henda dreym, sum meg hevur droymt!
v7
Sí, vit fingust við at binda bundi úti á akrinum, og sí, tá reis bundi mítt og stóð beint upp; men bundi tykkara stóðu kringum og lútaðu mínum bundi.»
v8
Tá søgdu brøður hansara við hann: «Ætlar tú tær at vera kongur yvir okkum og valda okkum?» Og teir hataðu hann uppaftur meira vegna dreymar hans og orð.
v9
Og hann droymdi aftur dreym og taldi hann fyri brøðrum sínum og segði: «Meg hevur aftur droymt ein dreym, og sí, sólin og mánin og ellivu stjørnur lútaðu mær!»
v10
Men tá ið hann segði hetta fyri faðir sínum og brøðrum sínum, hevði faðir hansara at honum og segði við hann: «Hvat eru hetta fyri dreymar, teg hevur droymt? Munnu veruliga eg og móðir tín og brøður tínir koma at lúta tær til jarðar?»
v11
Og brøður hansara øvundaðu hann; men faðir hansara munaði hetta.
Jósef seldur
v12
Einaferð tá ið brøður hansara vóru burtur í haga um Sikemleiðina,
v13
mælti Ísrael við Jósef: «Munnu ikki brøður tínir vera burtur í haga um Sikemleiðina? Kom, eg ætli at senda teg til teirra!» Og hann svaraði: «Her eri eg.»
v14
Tá segði hann við hann: «Far og vita, hvussu brøðrum tínum og fenaðinum vignast, og ber mær boð aftur.» Síðan sendi hann hann frá Hebrons dali, og hann kom til Sikem.
v15
Men meðan hann nú reikaði um á víðavangi, kom maður fram á hann; og hann spurdi hann: «Hvørjum leitar tú eftir?»
v16
Hann svaraði: «Eg leiti eftir brøðrum mínum; sig mær, hvar teir eru við fæflokkum sínum.»
v17
Maðurin svaraði: «Teir eru farnir hiðan; tí at eg hoyrdi teir siga: Latum okkum fara til Dótans.» Síðan fór Jósef aftan á brøður sínar og hitti teir í Dótan.
v18
Men teir sóu hann langt burturi; og áðrenn hann var komin til teirra, ráddust teir um at taka hann av lívi
v19
og søgdu hvør við annan: «Hygg, har kemur hasin droymarin!
v20
Latum okkum nú drepa hann og blaka hann í ein av brunnunum; vit kunnu tá siga, at eitthvørt villdjór hevur etið hann; so fáa vit at síggja, hvat ið verður úr dreymum hans.»
v21
Men tá ið Ruben hoyrdi hetta, vildi hann bjarga honum úr hondum teirra og segði: «Latum okkum ikki taka hann av lívi!»
v22
Og Ruben segði við teir: «Úthellið ikki blóð; kastið hann heldur í henda brunnin her í oyðimørkini og leggið ikki hond á hann!» Men hetta segði hann til tess at bjarga honum úr hondum teirra og fáa hann heim aftur til faðirs síns.
v23
Tá ið nú Jósef kom til brøður sínar, tóku teir og nektaðu hann úr kyrtlinum, úr ermakyrtlinum, sum hann var í,
v24
og kastaðu hann í brunnin; men brunnurin var tómur, einki vatn var í honum.
v25
Síðan settu teir seg niður at fáa sær mat, og tá ið teir hugdu upp, sóu teir ísmaeliskar ferðakeypmenn, sum komu úr Gilead. Kamelar teirra bóru roykilsi, kryddurtir og myrru, sum teir vóru á ferð við til Egyptalands.
v26
Tá mælti Júda við brøður sínar: «Hvat gagn hava vit av at drepa bróður okkara og loyna morðið?
v27
Latum okkum heldur selja hann til Ísmaelitarnar og ikki leggja hond á hann; tí at hann er bróðir okkara, okkara hold og blóð!» Hetta lótu nú brøður hansara sær lynda.
v28
Og tá ið nakrir midianitiskir keypmenn komu framvið, drógu teir Jósef upp úr brunninum, og teir seldu Jósef til Ísmaelitarnar fyri tjúgu siklar í silvuri. Teir fluttu Jósef til Egyptalands.
v29
Men tá ið Ruben kom aftur at brunninum, sí, tá var eingin Jósef har; tá skræddi hann klæði síni sundur.
v30
Og hann kom aftur til brøður sínar og segði við teir: «Drongurin er horvin, og eg veit ongar staðir at fara!»
v31
Tá tóku teir kyrtil Jósefs, drópu geitarhavur og rýddu kyrtilin í blóðinum.
v32
Síðan sendu teir ermakyrtilin heim til faðirs síns og søgdu: «Hetta hava vit funnið; hygg eftir, um hetta ikki man vera kyrtil sonar tíns!»
v33
Og tá ið hann hevði kannað hann gjølla, mælti hann: «Hetta er kyrtil sonar míns; eitthvørt villdjór hevur etið hann; vissuliga er Jósef sundurskræddur!»
v34
Tá skræddi Jákup klæði síni sundur og bant sekk um lendar sínar og syrgdi son sín mangar dagar.
v35
Og tó at allir synir hans og allar døtur hans komu at ugga hann, vildi hann ikki lata seg ugga, men segði: «Við sorg fari eg niður í helheim til son mín!» Og faðir hansara syrgdi hann.
v36
Men Midianitar seldu hann til Egyptalands, til Potifars, sum var hirðmaður og lívvarðarhøvdingi hjá Fárao.


c: text/html

text:
Úlvur
Úlvur (frøðiheiti - Canis lupus) er eitt ránsdjór av hundaætt. Sum ein av best kendu kjøtátarum er hann skjótur og væl bygdur at veiða onnur dýr. Úlvur hevur sterkan kjaft og hvassar tenn. Úlvar kunnu eta upp í 9 kg av kjøti hvørja ferð. Hildið verður, at úlvur er ættfaðir at nútíðar tomu hundunum. Hann er størsta hundaslag og verður minst 2 m úr halasnippi í trýni. Er nóg mikið at eta, kunnu einir 20 úlvar halda saman í flokki, men er matneyð, býta teir seg sundur í smáar flokkar, einir 7 í hvørjum. Hvør flokkur hevur sín oddahund, sum allir hinir í flokkinum akta.

robotstxt: allowed

filter: keep


text:
Árni Gregersen, ting.fo 29.07.2018 (09:03)
Hátíðar tingfundur í dag
Ólavsøkudagur er hátíðardagur hjá føroysku demokratisku skipanini.
Hetta er dagurin, tá ið lóggevandi valdið, fyrisitingin og kirkjan saman eeru til gudstænastu í dómkirkjuni, men hetta er eisini dagurin, tá ið nýggj tingseta byrjar og løgmaður heldur ólavsøkurøðuna.
Løgtingið verður sett klokkan 13 eftir at tingfólk, landsstýrisfólk og embætisfólk hava verið í kirkju.
Á tingfundinum heldur Aksel V. Johannesen, løgmaður, sína ólavsøkurøðu, har sum hann stingur út í kortið, hvat samgongan ætlar at gera í tingsetuni og hann hyggur eisini at, hvat er hent í sienastu tingsetu.
Í dag verður onki uppskot um fiskidagar lagt fram, sum annars hevur verið vanligt. Í fjør samtykti tingið fiskidagarnar heilt fram til 31.desember í ár, tí 1.januar er ætlanin, at vit fara yvir til kvotakipan.
Við øðrum orðum fer fiskidagaskipanin í søguna.
Ólavsøkurøðan verður vanliga umrødd í vikuni eftir ólavsøku og eisini møgulig uppskot, sum samgonga ella andstøða leggja fram í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Úr myrkrinum - tvey tekstbrot/
Bókin um Tórodd Poulsen kom út á føðingardegi listamansin 15.oktober. Hon eitur "Úr myrkrinum" og heitið sipar til eina tráan hjá listamanninum at koma upp í ljósið, men bókin er eisini ein lýsing av einum avantgardulistamanni og hansara samtíð.
Eg havi fylgt við listamanninum og ummælt hansara verk í tjúgu ár, og bókin er í nógvum grundað á tað, eg havi skrivað um hann í tíðarskeiðinum 1997-2017.
Bókin snýr seg um yrkingar, myndlist og tónleik eftir Tórodd Poulsen, og um hvussu hansara verk hava verið móttikin. Síðan Tóroddur í 1984 gav út yrkingasavnið Botnfall, eru næstan fjøruti útgávur komnar frá honum umframt prent á Steinprenti og annað mangt. Í 2013 varð hann heiðraður við Mentanarvirðisløn landsins.
Her er eitt brot úr bókini, ið snýr seg um avantgardulist í Føroyum ella kanska um mangulin uppá tað sama.
Avantgardulistin í Føroyum
Tað ber neyvan til at siga, at avantgardulistin sum so hevur íbirt nakra rørslu í Føroyum, ei heldur finst nøkur viðgerð av føroyskari avantgardu. Eingin ivi kann tó vera um, at avantgardistisk drøg hómast ymsastaðni í einstøkum føroyskum listaverkum og hendingum.
Eg havi hug at eyðmerkja ta nógv umrøddu hendingina, tá Jóanes Nielsen um várið í 1976 vísti seg krossfestan á Vaglinum, sum eina avantgardistiska happening. Í lítla stubbanum, sum er einasta almenna dokumentatión, ið finst frá samtíðini um hendingina, og sum stóð at lesa í 14.September, er tó lítil ansur fyri tí avantgardistiska í hendingini. Her tykist megináhugin heldur savna seg um hvussu illa ílætin tann krossfesti er. Lýsta hendingin er annars rættiliga spennandi í sær sjálvum. Meðan hvítusunnusamkoman hevur útimøti á Vaglinum eitt meðalhampa sunnukvøld um várið, tá allar Føroyar anda frið og brúna sós, kemur ein lastbilur brádliga framvið samkomuni við einum krossfestum manni í lastini. Lagt verður aftrat, at tað frá bilinum varð rópt “Messias er komin, Messias er komin”. Greinaskrivarin tykist næstan líka ørkymlaður sum samkoman av hesi óvæntaðu afturkomu Kristusar á Vaglinum. Eingin eyðmerking er av gerningsmonnunum, men hugsast kann, at greinaskrivarin veit meira enn hann skrivar. Hann hevur í øllum førum ein greiðan illgruna um eina ávísa politiska motivatión, ið hann fær at hanga saman við eini altjóða hending júst sama dag, 9.mai í 1976, tá týski vinstrahalli terroristurin, Ulrike Meinhof doyr í Stammheim fongslinum. Meðan almenna frágreiðingin heldur uppá, at Meinhof hevur hongt seg, talar nógv fyri, at hon er myrd av sínum fangavørðum og hetta elvdi til mótmælistiltøk, ið vórðu fyriskipað av viðhaldsfólkum.
Eg havi spurt Tórodd Poulsen, ið heldur alt hetta vera reinar gitingar. Hvørki hann ella greinahøvundin vóru til staðar, tá hendingin fór fram, sigur hann. Sjálvur gekk hann á Háskúlanum um hetta mundið og júst tann morgunin, minnist hann, at hann aftur við morgunmatinum hevði greitt sínum undrandi skúlafelagum frá einum dreymi, hann hevði droymt; at okkurt provokerandi fór at henda á Vaglinum. Um kvøldið komu tvær gentur, sum høvdu verið í býnum, algoystar yvir til hann og søgdu við ein munn "Tóroddur, tú ert sanndroymari, oyn maður bleiv krossfestur á Vaglinum í kvøld!".
Nú kann kritiski lesarin kanska spyrja um henda góða krossfesting ikki bara var ein væl fyriskipað beistagerð og tað kann væl vera. Men eg haldi meg altso hóma okkurt avantgardistiskt í hesum mótmælinum móti sekteriskum kristindómi her á landi; tað hevur við villskapin og dirvið at gera. Sjálvandi er hetta ein heilt óalmindiliga stuttlig happening, men mest av øllum er sjálvur formurin hugtakandi og sterkur, eisini hjá okkum, sum ikki sóu tilburðin, men bara hava hoyrt um hann.
Ímyndin av einum krossfestum yrkjara, sum er stáplaður upp í einum pickup-lastbili, ið koyrir framvið einum útimøti á Vaglinum er einki minni enn fantastisk og hevur sitið rimmarføst í mínum høvdi, síðan eg hoyrdi hana, og tí kendi eg hana eisini aftur í installatiónsverkinum Bommgarðurin á framsýningini Steinsetingar (2009), sum Tóroddur Poulsen hevði í Listahøllini í hølunum hjá Skipasmiðjuni MEST á Rundingi í Havn. Verkið inniheldur eina týðiliga tilsiping til happeningina í 1976. Installatiónin var sett saman av einum organiskum flaggskapi í litunum hjá Merkinum, sum var myndað av hvítum sveisarabommum, reyðum kongabommum og bláum uglubommum, umframt unikabókaverkinum, Tað fyrsta og tað síðsta frá 1997. Oman á einum flaka úr íspinnum við síðuna av eini leikutoysbroyt lá sjálvur frelsarin; ein lítil hálvnakin Kristusfigurur við útbreiddum armum niðri í lastini á einum lítlum, gulum lastbili...
Tíverri er bert eittans eintak av installatiónunum hjá listamanninum varðveitt (í Listasavninum í Tønder), men onkrar fotomyndir eru tíbetur til skjals. Bommflaggið, sum hann hevur framsýnt fleiri ferð er ikki til meira; tað bleiv so klistrut og svansut, greiðir listamaðurin frá. Men hetta verkið er í grundini eyðkent fyri eitt fluxus-listaverk; framleitt úr forgeingiligum tilfari, ið lættliga kann niðurbrótast t.d. við at bommini smelta ella onkur áskoðari etur tey, og tað vóru í roynd og veru onkur børn, sum ikki heilt kundu lata bommini vera, og hetta leggur sjálvandi eina dimensión aftrat tulkingini. Ein onnur av installatiónunum á somu framsýning æt Sjósetingar og hevði sama forgeingiliga brá - tað var ein bunki av litrúkum pappírsbátum, sum vóru framleiddir av endurnýtslutilfari, m.a. av gomlum og nýggjum fernseringskortum.
Skálkabrøgd og avantgardisma hava ivaleyst felags eyðkenni júst sum óvitalótir og frælsisstríð; allýsingin valdast bæði avsendara og móttakara, hvørjar umstøðurnar eru, eins og munurin hevur við intentiónir og estetiskt skap at gera. Jóanes Nielsen kemur sjálvur inn á hugtakið avantgardulist í einum bíløgdum “Eftirgangi” í prosabókini Sót og søgn, sum kom út á forlagnum Fannir í 1998. Her nevnir Jóanes Nielsen m.a. at hann saman við Tóroddi og øðrum var við í einum sjónleikarabólki, sum skapti fleiri leikir síðst í hálvfjersunum og fyrst í fýrsunum. Upplýsingin er áhugaverd. Leikritið er millum fáu sjangrurnar, sum Tóroddur ikki hevur fingist við og allíkavæl sæst tað dramatiska ymsastaðni í verkinum hjá TP m.a. í yrkingum, ið eru settar upp eins og smáir leikir við orðaskifti millum tveir ella fleiri persónar. Í savninum Royggj, sum Mentunargrunnur Studentafelagsins gav út í 2002 er til dømis ein samrøða, har teir báðir T(róndur?) og S(igmundur?) á óhetjuligan hátt verða útsettir fyri fullisjúka sosialrealismu: “.. T Eigur tú ikki eina øl? Russarareyvar, tú og tínar russarareyvar og rómi, súrur rómi eisini./ S Halt nøs tína frá mínum køliskápi!/ T For helviti maður, tað vóru fleiri øl eftir, tá eg fór í gjár. Og tú lást har og snorkaði/ S Onkur hevur krógvað tær./ T Hvar?/ S Tað kanst tú ikki gita, men onkustaðni her í køkinum./ T Gev mær so for helviti eina øl!...”. Í Royggj verða fleiri romantiskir sannleikar bjóðaðir av. Í áhugaverdari grein um entropi og yrkingar frá ymiskum tíðarskeiðum vísir Bergur D.Hansen á hvussu Tóroddur Poulsen brúkar samlyndið í kendu yrkingini hjá Goethe Wandrers Nachtlied til at visa á vantandi harmoni í nútíðini: “Í yrkjarans nútíð er alt “ein helvitis gangur”, og einsemi er toført at finna, allastaðni troka onnur seg fram, ein rúgva av øðrum yrkjarum vilja halda somu leið, og tí ræður um at skrála og geyla fyri at rudda sær sjálvum slóð, serliga má ansast eftir nýkomnum epigonum..” (Bergur D.Hansen: Orðdeyvur Goethetróndur)
Listin hjá Tóroddi Poulsen er avantgardumerkt uppá fleiri ymiskar mátar. Avantgardubrá síggjast t.d. beinleiðis í orðatilfarinum og hugtøkum, sum koma fyri í hansara yrkingum, myndum, framførslum og sangum. Botnfall er eitt tílíkt orð um nakað, ið verður myndað av evnum, ið verða útskild og síðani søkka til botns. Í vanligum tosi sipar hugtakið til nakað negativt, men tað er eyðkent fyri henda listamannin, at áhugin er stórur fyri øllum tí, sum býr á botninum...


text:
Navn: Ingolf Sólheim Olsen
Føddur: 8. juni 1963
Ættaður av Glyvrum
Foreldur: Marna Olsen, f. 1924, ættað av Glyvrum, Svenning Olsen, f. 1921, ættaður úr Rituvík.
Eftir realskúlaprógv í Runavíkar Skúla í 1980 var eg eitt ár til skips, meginpartin av tíðini við línu- og garnaskipinum Jógvani Norði av Toftum.
1981-1983 gekk eg á HF við Gøtugjógv.
1983 flutti eg til Århus, har eg eina tíð læs fysikk og matematikk, men hálsaði seinni um og fór at lesa til journalist.
Umframt løgtingsaarbeiðið arbeiði eg enn eitt sindur sum fríyrkisjournalistur, eitt nú reki eg saman við journalistunum Grækarisi Djurhuus Magnussen og Øssuri Winthereig fríyrkisskrivstovuna PRESS.
Eg havi øll míni vaksnu ár við jøvnum millumbilum verið til skips. Starvaðist sum journalistur á ávikavist Herning Folkeblad og JydskeVestkysten, áðrenn eg flutti heim aftur í 2001. Arbeiddi á Dimmalætting til 1. februar 2004, tá eg fór í starv í táverandi Sjónvarpi Føroya. Arbeiddi sum journalistur, redaktørur og varðatíðindaleiðari á tíðindadeildini í sjónvarpinum til á vári 2010, tá eg fór í farloyvi. Arbeiddi síðani sum fiskimaður og fríyrkisjournalistur. Segði upp í Kringvarpi Føroya í 2012.
Í februar 2014 fór eg í parttíðarstarv sum skrivari í Føroya Fiskimannafelag. Fór úr tí starvinum í oktober 2017.
Stillaði fyrstu ferð upp til Løgtingið á valinum í 2011. Stillaði aftur upp í 2015 og bleiv tá varamaður fyri Magna Arge, sum røkir sín sess í Fólkatinginum.
Lestrarárini í 1980’unum vóru javnan avbrotin av farloyvistíðarskeiðum, tá eg var heima í Føroyum og annaðhvørt var til skips, arbeiddi í alivinnuni ella gjørdi annað arbeiði á landi.
Nú eru tó fimm ár síðani, eg seinast var til skips.
Privat:
Eg eigi tvær døtur, sum báðar búgva á Frederiksberg í Danmark saman við mammuni: Silja Sólheim Nordbäck, f. 1996, og Andrea Sólheim Nordbäck, f. 1998.
Eg búgvi í Sørvági saman við unnustu míni Elsu Margith Davidsen, sum er námsfrøðingur á Eirargarði. Hon eigur trý vaksin børn, Róa, Poul Hallur og Silju.
Eisini eiga vit ein puddilhund, sum eitur Tobbi.


text:
Kappingarárið 2014 í myndum
Jan Smedemark | 25/11/14
Kappingarárið 2014 hevur verið eitt ár, ið vit kunnu líta aftur á við ymiskum brillum, men eitt er vist, at vit so dyggiliga leiktu okkum upp í bestu deildina aftur.
Millum annað, so kann sigast, at tað næstan aldrin var nakar spenningur um vit fóru at flyta upp, serstakliga ikki í seinnu helvt.
Tað gjørdist eina tíð meira spennandi at hyggja í søgubøkurnar (les: FaroeSoccer) og vita um okkara lið kundi sláa metið og fáa flest stig í 1. Deild nakrantíð. Tað eydnaðist okkum ikki, men spenningurin hesum viðvíkjandi var stórur í nøkur umfør.
Kappingarárið 2014 er avmynda í stóran mun og tí hava vit nú savna tær myndirnar, ið undirritaði hevur tikið, saman í eitt savn, ið kann síggjast á netinum.
Vitja myndasavni fyri 2014 her.
Kykmyndir
Umframt stillmyndir av árinum eru flestu heimadystirnir upptiknir av Bjarna og Leivur Nygaard og eru nøkur brot at finna á Facebook bólkinum hjá felagnum.
TB – FC Suðuroy
Eitt nú er ein umleið 10 minuttir kykmynd av grannadystinum við Stórá millum okkum og vágbingar. Hesin dysturin var kanska ein hin besti í kappingarárinum og hevði alt ein kundi ynskja sær frá einari slíkari uppgerð, tó uttan ein TB sigur, men javnleikurin kom í evstu løtu og munnu mong í TB meta hetta sum meira enn bara ein javnleik.
Leinkja til kykmyndina av TB – FC Suðuroy
TB – NSÍ
Málini frá dystinum millum okkum og NSÍ eru eisini tøk inni á bólkinum.
TB – 07 Vestur
Eisini málini millum TB – 07 Vestur eru at finna.


text:
Veðurlagið her um okkara leiðir er treytað av havstreymunum kring okkum. Onkur klimamodell benda á, at mannaskapta upphitingin kann fáa havstreymarnar at gerast munandi veikari í hesi øldini. Um hetta hendir, fær tað storar avleiðingar bæði fyri vistskipanina og fyri okkum sum búleikast her um leiðir. Tí leggur m.a. Fiskirannsóknarstovan stóran dent á at fylgja við broytingum í havstreymunum, og serliga rákinum hjá Norðuratlantsstreyminum, sum hevur heitan sjógv við sær norður um Føroyar, men eisini við frárenslinum frá Norðurhøvum út í Atlantshavið. Sí sera lættskiljandi frágreiðing á heimasíðuni hjá Fiskirannsóknarstovuni:
Á vísindaligu veðurlagsráðstevnuni í Keypmannahavn frá 10.-12. mars hevði Bogi Hansen eina framløgu. Fiskirannsóknarstovan hevur nú í nógv ár, saman við øðrum evropeiskum havrannsóknarstovnum, mátað havstreymar, bæði við havrannsóknaskipum og við tólum, sum m.a. eru staðsett í Føroyabanka-rennuni.
Við hesum mátingum hevur borið til at finna fram til hvussu streymarnir vanliga eru, bæði hvat viðvíkur hita og saltinnihaldi og aðrar vatnmátingar, men eisini hvussu sterkir streymarnir vanliga eru, og hvussu stór tey vanligu skiftini kunnu vera. Við støði í hesum kanningum var niðurstøðan hjá Boga, at skiftið millum Norðuratlantsstreymin og Norðurhøv tykist vera støðugt.


text:
- Tíðindi, mentan og ítróttur
Sjúklingurin skal setast í miðdepilin
Tak niður
Nú skulu sjúkrarøktarfrøðingar og læknar á sjúkrahúsunum í Føroyum og onnur, sum arbeida á heilsu og almannaøkinum, blíva betri til at samstarva, hóast tey arbeiða á ymiskum deildum og hava ymiskar førleikar.
Harafturat skulu tey eisini læra at inndraga sjúklingin í nógv størri mun enn nú - sjúklingurin skal eisini takast við upp á ráð, tá eitt nú viðgerðarhættir skulu finnast.
Næstu mánaðirnar fer ein partur av starvsfólkunum, sum arbeiða á sjúkrahúsunum í Føroyum, men eisini onnur, sum arbeida á heilsu- og almannaøkinum taka eitt slag av endurútbúgving, sum eitur IPLS - interpersonell læring og samstarv.
Endamálið er, at teir ymisku fakbólkarnir skulu duga betur at samstarva og seta sjúklingin í miðdepilin.
- Tað vísir seg, at sjúklingar ov ofta kenna seg sleptar upp á fjall. Teir føla, at avgerðir um eitt nú viðgerðir verða tiknar uttan at teir sjálvir verða spurdir um hetta, og harafturat siga sjúklingar ofta, at tað er ov lítið samstarv millum teir ymisku geirarnar á heilsu- og almannaøkinum, sigur Tormóður Stórá, sum er leiðandi yvirlækni á psykiatriska deplinum.


text:
Síðsta freist 01. februar
Nú nærkast síðsta freist at lata inn úrtak til kvæðaráðstevnuna í summar.
H.N. Jacobsens bókhandil verður í ár 150 ára gamal. Hetta verður hátíðarhildið við stórari kvæðaráðstevnu í Norðurlandahúsinum 20.-24. juli. 7 høvuðsfyrilesarar eru: Andrea S. Opielka, Ann-Mari Häggman, Eyðun Andreassen, Louis-Georges Tin, Velle Espeland, Olav Solberg og Peter Andersen.
Les meira um ráðstevnuna og evnini á henni í lýsingini eftir úrtøkum. Enn er møguligt at lata inn úrtak til ráðstevnuna. Úrtakið skal vera 300-500 orð, fyrilesturin skal vera 20 min. + 10 min. til spurningar og kjak. Sendið úrtøk til info(at)ballads2015.fo.
Lýsing eftir úrtøkum (FO) / Call for Papers (UK)
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Venjari í inniróðri settur
Róðrarsamband Føroya skrivaði 31. juli undir avtalu við Magnus Debess Madsen um at verða venjari í inniróðri komadi vetur. Í fjør setti RSF Boga Olsen sum venjara, og eftirmetingin í vár staðfesti, at ein venjari er sera týdningarmikil at hava fyri menningina av føroyska inniróðrinum. Bogi valdi ikki at halda fram og søkir aðrar avbjóðingar.
Árið í føroyskum kappróðri er júst farið afturum, og er hetta byrjanin upp á vetrarpartin, har vit í Føroyum við støðugt vaksandi undirtøku íðka inniróður. Og ikki minst við sera góðum avrikum í kappingum uttanlands.
Stutt um Magnus kann sigast, at hann er 34 ár og búsitandi í Vestmanna. Hann er kendur bæði frá føroyskum kappróðri og inniróðri. Hann hevur m.a. róð við Argjabátinum, Kvívíkingi og Sundabátinum, og undir lestri í Danmark róði hann eisini í føroysku kappingunum har.
Afturat innirógvingini, sum er tengd at vanligari fyrireiking til føroyska kappróðurin, róði Magnus nógv í Danmark, tá hann flutti niður í 2008. Har vandi hann í DSR (Dansk studenters roklub) saman við fleiri av fremstu rógvarunum í Danmark, og luttók í nógvum kappingum. Hetta gav Magnusi sera nógv – bæði kropsliga og tekniskt.
Avtalan við Magnus gongur frá 1. august til 1. mars. Uppgávan er í stuttum, at venjarin er tøkur hjá teimum, sum tørva ráð ella aðra sparring í samband við venjing, vitjar róðrarfeløg, og saman við RSF taka rógvarar út til kappingarnar, sum verða uttanlands.
Fyri framman eru 4 kappingar í Føroyum í hesum árinum:
– 22. september í Vági
– 20. oktober í Sandavági
– 17. november á Glyvrum
– 8. desember á Argjum
og helst 2 uttanlands. Meir um kappingarnar uttanlands, tilmelding, kravtíðir v.m. kemur seinni.


text:
Fyrsta Mósebók, kapittul 35
Jákup í Betel
v1
Tá segði Guð við Jákup: «Statt upp og far niðan til Betel og búgv har og reis har altar fyri Guði, sum birtist fyri tær, tá ið tú flýddi undan Esavi, bróður tínum!»
v2
Jákup segði nú við húsfólk sítt og øll, ið við honum vóru: «Tveitið burtur hinar fremmandu gudar, sum tit hava hjá tykkum, og reinsið tykkum og latist í onnur klæði!
v3
Vær skulum fara niðan til Betel; har vil eg reisa altar fyri Guði, sum bønhoyrdi meg á ógævustund míni og var við mær í ferðini, sum eg havi farið!»
v4
Tá fingu teir Jákupi allar hinar fremmandu gudarnar, ið teir høvdu við sær, og somuleiðis ringarnar, sum teir høvdu í oyrum sínum; og Jákup gróv tað niður undir eikini, sum er við Sikem.
v5
Síðan fóru teir haðan; og ræðsla frá Guði var yvir øllum bygdunum har um leið, so at eingin elti synir Jákups.
v6
Jákup kom tá við øllum fólki sínum til Luz í Kánáanlandi, tað er Betel.
v7
Og har reisti hann altar og nevndi staðin Betels Guð, tí at har hevði Guð birtst fyri honum, tá ið hann flýddi undan bróður sínum.
v8
Har andaðist Debora, fostra Rebekku, og varð jarðað niðanvert við Betel undir eikini, sum tí eitur gráteikin.
v9
Og Guð birtist aftur fyri Jákupi á heimferð hans úr Paddan-Áram og vælsignaði hann.
v10
Og Guð segði við hann: «Navn títt er Jákup; tó skalt tú ikki longur eita Jákup; men Ísrael skal navn títt vera.» Og hann nevndi hann Ísrael.
v11
Tá segði Guð við hann: «Eg eri Guð hin alvaldi; verð gróðrarmikil og fjølmentur! Tjóð, ja mangar tjóðir skulu koma av tær; og kongar ganga út úr lendum tínum!
v12
Landið, sum eg gav Ábrahami og Ísaki, gevi eg tær; og avkomi tínum eftir teg man eg geva landið.»
v13
Síðan fór Guð upp frá honum, har sum hann hevði talað við hann.
v14
Og Jákup reisti steinsúlu har á staðnum, sum hann hevði talað við hann, merkisstein, og droypti droypioffur yvir hann og úthelti yvir hann olju.
v15
Og Jákup nevndi staðin, har ið Guð hevði talað við hann, Betel.
Føðing Benjamins, deyði Rakular
v16
Seinnameiri fluttu teir frá Betel, og tá ið teir høvdu stutt eftir til Efrat, komu verkir á Rakul, og barnsótt hennara var mikil.
v17
Men tá ið barnverkir hennara vóru sum harðast, segði nærkonan við hana: «Óttast ikki, tí eisini nú hevur tú fingið son!»
v18
Og meðan tað stóð um lívið hjá henni – tí hon doyði – tá nevndi hon hann Benoni; men faðir hansara nevndi hann Benjamin.
v19
Og Rakul andaðist og varð jarðað við vegin til Efrat, tað er Betlehem.
v20
Og Jákup reisti minnisvarða á leiði hennara; tað er gravarsteinur Rakular, ið stendur har enn í dag.
Skemdargerð Rubens
v21
Síðan helt Ísrael fram ferðini og setti upp tjaldbúðir sínar handan Migdal-Eder.
v22
Men meðan Ísrael búði í tí bygdarlagnum har, fór Ruben og legðist hjá Billu, hjákonu faðirs síns; og Ísrael fekk fregn um tað. Jákup átti tólv synir.
Synir Jákups
v23
Synir Leu vóru: Ruben, frumgitni sonur Jákups, Símeon, Levi, Júda, Issakar, Zebulon.
v24
Synir Rakular vóru: Jósef og Benjamin.
v25
Synir Billu, trælkonu Rakular, vóru: Dán og Naftali.
v26
Synir Zilpu, trælkonu Leu, vóru: Gád og Ásjer. Hesir vóru synir Jákups, ið føddust honum í Paddan-Áram.
Jákup í Hebron, Ísakur doyr
v27
Síðan kom Jákup til Ísaks, faðirs síns, í Mamre við Kirjat-Arba, tað er Hebron, har sum Ábraham og Ísakur høvdu dvalst í útisetri.
v28
Ævidagar Ísaks vóru eitt hundrað og áttati ár.
v29
Síðan andaðist Ísakur og doyði og savnaðist hjá frændum sínum, gamal og mettur av døgum. Synir hansara Esav og Jákup jarðaðu hann.


text:
Hesin teksturin hóskar væl at siga ella lesa fyri næmingunum. Lærarin eigur at hava lisið tekstin frammanundan, so hann kann liva seg inn í søguna. Gott er, um nýggj og torfør orð ella máliskur verða gjøgnumgingnar í flokkinum, áðrenn teksturin verður lisin upp ella endursagdur.
Teksturin er ætlaður at skapa eina djúpa hugsavnan og innliving í søguna. Hetta kann lærarin kanska gera við at sløkkja ljósið, tendra eitt kertuljós og møguliga biðja óstillar næmingar blunda og savna seg um at lurta.
Í námsætlanini fyri kristnikunnleika og átrúnað er krav, at eftir 2. flokk skulu næmingarnir duga at lurta eftir frásøgnum og søgum. Hetta skal venjast. Best er, um spurningar, prát og annað virksemi bíðar, til lærarin er liðugur at lesa ella siga frá.
Niðast á hesi síðuni eru uppskot til hugvekjandi samrøðu. Ikki er neyðugt at taka allar spurningarnar við í viðgerðina.
Anne Schjelderup hevur endurgivið søguna úr Gamla Testamenti við egnum orðum og tulkingum. Hetta er sostatt ikki beinleiðis frásøgn úr Bíbliuni.
1. Jósef fyrigav beiggjum sínum, hóast teir høvdu selt hann sum træl. Var tað rætt av Jósefi at fyrigeva? Eru nøkur mørk fyri, hvussu nógv vit eiga at fyrigeva?
2. Hví vildi Farao drepa øll ísraelsk dreingjabørn? Heldur tú, at Farao hevði eina samvitsku? Kennir tú nakran, sum ikki hevur eina samvitsku? Hvussu veitst tú, um onkur hevur eina samvitsku?
3. Tá ið dóttir Farao fann Móses og tók hann til sín, gjørdist mamma hansara bróstmóðir. Móses visti, at hon var hansara rætta mamma. Hevði tað gjørt mun fyri Móses, um hann ikki visti, at hon var hansara veruliga mamma? Er tað mest umráðandi, at vit verða uppald av okkara egnu foreldrum, ella kunnu onnur gerast eins góð foreldur hjá okkum?


text:
Autisma – Hvat er autisma?
Autisma er eitt felagsheiti fyri diagnosur innan fyri menningarórógv.
Menniskju við autismu hava vanliga ikki sjónlig brek. Menningin er merkt av truplum samskifti, málsligum órógvi, ritualum og serstøkum áhugamálum. Menniskju, ið bera brekið autisma, hava ofta eisini onnur brek.
Skal eitt barn fáa diagnosuna “autisma” , hevur barnið vanliga trupulleikar á trimum økjum. Hesi øki eru frávik í ímyndingarevnum, frávik í samskifti og frávik í sosialum samspæli við onnur menniskju.
Hesi børn megna tí illa at vera saman við øðrum menniskjum á ein nátúrligan hátt. Tey skilja illa hini, hugsa øðrvísi og hava ein øðrvísi atburð. Tey gerast tí ikki ein sjálvsagdur partur í samveruni við onnur menniskju.
Autisma verður roknað sum eitt lívslangt brek, ið ikki kann grøðast. Tí koma hesir trupulleikar at fylgja hesum menniskjum alt lívið.
Undir Leinkjur verður víst til heimasíður, har meira fæst at vita.


text:
Málráðstevna 8.-16. august 2008
NLVN-málráðstevna verður hildin dagarnar 8.-16. august 2008 í Havn. Evnið á ráðstevnuni er feltarbeiði, og tá ið sjálv ráðstevnan er liðug, verður farið undir sjálvt feltarbeiðið kring landið.
Ráðstevnumálið er enskt. Hetta er ein sonevnd NLVN-ráðstevna (Nordic Language Variation Network). Fyrilestrarnir verða hildir í Starvsmannafelagshúsinum, J.H. Schrøtersgøtu 9.
Umleið 30 útlendskir luttakarar vera við.
Les meira á heimasíðuni nlvn.uit.no
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Kvinna
Ein kvinna, fleirtal: kvinnur ella kona, fleirtal: konur, er eitt menniskja av kvennkyni. Vanliga verða orðini kvinna og kona brúkt um vaksnar kvinnur, meðan orðið genta verður brúkt um børn og ungdómar av kvennkyni. Orðið kvinna verður tó eisini av og á brúkt um bæði vaksnar kvinnur og gentur, eitt nú í orðum sum kvinnurættindi. Vanliga kunnu kvinnur føða børn, meðan eldri kvinnur sum er komnar yvir yvirgangsárini og summar kvinnur av øðrum orsøkum kunnu ikki føða børn.
Lívfrøði og kyn[rætta | rætta wikitekst]
Kynið hjá kvinnuni verður avgjørt av kromosomunum. Kvinnur hava tvey X-kromosom, meðan menn hava eitt X og eitt Y-kromosom. Kvinnur hava serstøk kynsgøgn, sum menn ikki hava, hesi eru til at reprodusera menniskuni við. Kvinnur hava eina lívmóður, har fostrið liggur og tekur føði til sín í nýggju mánaðir. Kvinnur hava eggjastokkar og eggjaleiðarar, so føra tað fruktaða eggið til lívmóðurina. Úr eggjastokkunum kemur eitt egg einaferð um mánaðin í meðal, tað kunnu eisini koma meira enn eitt, ella onki, um okkurt ikki er sum tað skal vera. Eggini koma regluliga meðan kvinnan er í fruktbara aldrinum, frá hon er umleið 13 ára gomul genta (tað kann variera nógv, 10-17 ár er mest vanligt), til hon er í 40'num, summar eru kanska heilt uppi í 50'unum. Børnini verða fødd gjøgnum skeiðina hjá kvinnuni (vagina), um tey ikki verða tikin við keisaraskurði. Fyri at ein kvinna kann gerast við barn skal sáð til frá einum manni. Náttúrligi mátin er, at kvinnan og maðurin hava samlegu og hann fær avgongu inn í skeiðina, og hagani ferðast sáðini fyrst gjøgnum lívmóðurhálsin, upp gjøgnum lívmóðurina, gjøgnum eggjastokkarnar, har tað so kann møta einum eggi og smelta saman við tí. Fruktaða eggið setur seg síðan fast í veggin í lívmóðurini, og kvinnan er vorðin við barn og heldur uppat við at fáa minstrasjón. Nú á døgum ber til á annan hátt hjá einari kvinnu at gerast við barn, tvs. uttan at hon hevur samlegu við ein mann. Hon kann antin fáa sáð sproyta inn (inseminasjón) ella kunnu nøkur egg takast úr eggjastokkunum og fruktaði uttanfyri kvinnuna, síðan verður antin eitt ella nøkur fáa fruktaði egg sett upp í livmóðurina (kunstigur befruktningur). Henda viðgerð verður ikki gjørd í Føroyum, men føroyskar kvinnur (kvinna og maður sum par), sum av onkrari orsøk ikki kunnu gerast við barn náttúrliga, kunnu fáa viðgerð móti barnloysi í øðrum londum, eitt nú í Danmark ella Íslandi.
Kvinnur hava annarleiðis skap enn menn, hava meira feitt serliga á kroppinum, lørunum og rumpuni. Kvinnur hava eisini ytri kynseyðkenni sum bróst. Bróstini hava til endamál at framleiða mjólk til tey nýføddu børnini, tey kunnu fáa bróst í eitt tíðarskeið frá nøkrum mánaðum til nøkur ár, tað er ymiskt alt eftir hvar ið kvinnan býr. Summar kvinnur geva als ikki bróst, antin tí tað av onkrari orsøk ikki ber til ella tí hon velur at lata vera. Í summum mentanum verða kvinnubróstini eisini hildin at virka eggjandi fyri mannfólk.
Keldur[rætta | rætta wikitekst]


text:
- Tíðindi, mentan og ítróttur
Arbeiðsgevararnir eru ikki heilt nøgdir
Tak niður
Sunnukvøldið skrivaðu arbeiðarafeløgini undir nyggjan tvey ára sáttmála við Føroya Arbeiðsgevarafelag. Arbeiðsgevararnir eru ikki heilt nøgdir við nýggja sáttmálan, sigur Bogi Jacobsen, formaður í Føroya Arbeiðsgevarafelag. Tímalønin hækkar 3,25 krónur fyrsta árið og 3,30 næsta árið.
Fyri at sleppa undan vekfalli valdi Føroya Arbeiðsgevarafelag at góðtaka uppskotið frá Semingsstovninum, sigur Bogi Jacobsen.
Hoyr samrøðu við Boga Jacobsen omanfyri.
Sí eisini


text:
Páll á Reynatúgvu frá sum SEV-formaður
Dan Klein --- 10.11.2011 - 08:16
Nýggi løgtingssessurin hjá Pálli á Reynatúgvu ger, at hann noyðist at leggja frá sær bæði sum formaður og nevndarlimur í SEV, tí tað krevur stýrisskipanarlógin. Mánadagin fer Páll á Reynatúgvu at leggja frá sær bæði sum formaður og nevndarlimur í SEV.
Tað upplýsir hann fyri portal.fo.
Orsøkin er, at hann sum løgtingslimur ikki kann sita í nevndum og ráðum, sum løgtingið hevur eftirlit við, sambært stýrisskipanarlógini.
Páll á Reynatúgvu varð valdur á ting á løgtingsvalinum 29. oktober fyri Tjóðveldi, og noyðist sostatt at taka seg úr SEV.
Dalbingur loysir av
Páll á Reynatúgvu hevur sum umboð fyri Sandoyar sýslu verið nevndarlimur í SEV, síðani sitandi nevnd varð vald í februar 2009 og skipaði seg við honum sum formanni.
Varamaður hjá Pálli á Reynatúgvu er Bødvar Poulsen í Dali, sum sostatt kemur aftur í nevndina nú. Bødvar sat eisini í undanfarnu nevndini.
Ikki er greitt, hvør verður nýggjur nevndarformaður í SEV. Næstformaður í løtuni er Jákup Sune Lauritsen úr Sørvági.
Nevndin skipar seg sjálv.
Kelda: www.sev.fo


text:
Niðanfyri síggjast tøl fyri øl og cider selt í sølubúðunum hjá Rúsdrekkasølu Landsins.
Søla frá føroyskum øl og cider framleiðarum, sum verður seld beinleiðis úr sølubúðum teirra, er ikki við í hesum hagtølum.
Søla pr. mánaða pr. vørunummar 2018 - verður lagt út 3 mánaðar forskotið
Søla pr. mánaða pr. vørubólk 2018 - verður lagt út 15. í eftirfylgjandi mánaða
Søla pr. vørunummar 2017 - verður lagt út 3 mánaðar forskotið
Vit vilja verða við til at fyribyrgja misnýtslu
Takk fyri at tú sjálvboðin vísir samleikaprógv


text:
Í februar vóru lønargjaldingarnar 18% hægri í fiskivinnuni í mun til sama mánaða í fjør. Kortini vóru samlaðu lønargjaldingarnar 1,5% minni. Hetta er áleið sama afturgongd sum í januar.
Higartil í ár eru lønargjaldingarnar 12% minni í byggivinnuni og 4,3% minni í privatu tænastuvinnuni. Í fiskivinnuni er nærum 8% meira útgoldið í lønum.
Fiskiskapurin eigur vøksturin
Í vinnugreinini fiskivinna o.o. ráevnisvinna sæst, at tað er fiskiskapurin sum eigur stóra vøksturin. Tveir teir fyrstu mánaðirnar í ár vóru hýrurnar góðar 96 mió. kr. í mun til 83 mió. í 2009. Síðan 2006 hevur tað verið framgongd í alivinnuni, men higartil í ár eru lønirnar minkaðar 6% í mun til sama tíðarskeið í fjør.
Fleiri og nágreiniligari tøl eru at síggja í hagtalsgrunninum


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
mandag den 3. februar 2003
Stríð um skattalætta
Ikki bara føroyingar gleða seg til skattalætta.
Danska pressan hevur í seinastuni viðgjørd spurningin um skattalætta nógv, og høvuðsyvirskriftin er nú, at stríð er millum donsku stjórnarflokkarnar Venstre og Konservative um skattalætta: Hvussu stórur skal hann vera, nær skal hann fremjast, hvør skal hava ágóðan, hvussu skal hann fíggjast. (Helst eisini, hvør skal hava heiðurin fyri hann!) Men semja er millum eygleiðarar um, at skattalættin er á veg.
Gallup hevur gjørt kanning, hvat danir halda. Gallup koyrir danir í tríggjar næstan javnt stórar bólkar: Ein, sum vil hava tað almenna at veita meira vælferð, eisini hóast tað merkir hægri skattir. Ein, sum vil lækka skattin, eisini hóast tað merkir minni vælferð. Og ein, sum vil hava skattin at lækka, og eisini vil hava meira vælferð. Hetta ger støðuna trupla hjá politikarum, sum lurta eftir veljarunum: Meiriluti er fyri at lækka skattin, og meiriluti er fyri fleiri almennum útreiðslum.
Fleiri orsøkir kunnu vera fyri at geva skattalætta: At broyta umfordeilingina, at økja virksemi, at økja arbeiðsútboðið, ella bara hugsjónarligar orsøkir.
Umfordeilingin frá ríkum til fátæk kann økjast við at geva skattalætta til láginntøkur. Skattalætti til háinntøkur virkar sjálvandi øvugt og minkar umfordeilingina.
Vil man hava samfelagshjólini at mala skjótari, kann skattalætti virka við at geva fólki meira pening at brúka. Hetta virkar serliga tá tíðirnar er ringar. Og tá vil skattalætti til láginntøkur virka best, tí hjá láginntøkum fer størri partur av einum skattalætta til størri nýtslu.
Er endamálið við einum skattalætta at økja arbeiðsútboðið er ikki líka einfalt. Tað er m.a. marginalskatturin, t.e. skatturin av seinast vunnu krónuni, sum ávirkar, hvussu nógv fólk arbeiða. Men venda vit aftur til meiningarkanningar, so hevur ein nýggj kanning, sum verður kunngjørd í dag víst, at tá veljast skal millum meira í løn, meira frítíð ella meira til pensjónsuppsparing, vil helvtin av dønum hava meira frítíð, og minni enn triði hvør vil hava meira í løn. Tað gevur ábending um, at ikki øll fara at arbeiða meira, um skatturin lækkar, men nøkur kanska tvørturímóti fara arbeiða minni, tí meira er eftir av bruttolønini, og harvið skulu færri tímar til at forvinna tað sama. Og so er ikki vist, at avleiðingin verður tað, sum ætlanin var.
Ideologisk argument fyri skattalætta ganga ofta út uppá, at pengarnir hoyra heima í lummanum hjá fólki, sum hava forvunnið teir, og meira polemiskt, at fólk vita best sjálvi, hvussu pengarnir skulu brúkast.
Skulu vit venda aftur til stríðið millum Venstre og Konservative um skattalættan, eiga vit kanska at byrja við samgonguskjalinum. Venstre lovaði undan seinasta vali skattestop, sum merkir, at eingin skattaáseting skuldi hækka í prosentum ella krónum. Konservative lovaðu skattalætta. Endin var at samgonguskjalið ásetti skattestop beinanvegin, og skattalætta seinni, um ráð vóru. Og harvið byrjaði stríðið, kann man siga.
Konservative hava teir fimtan mánaðirnar henda stjórnin hevur sitið, fýra ferðir megnað at fáa skattalættar á dagsskrá í miðlunum við ymiskum rættiliga ítøkiligum uppskotum um, hvussu ein skattalætti kann fremjast og fíggjast.
Fyrst vildu teir minka barnastyrkin í stigum og samstundis lækka skattin, soleiðis at tað ikki rakti barnafamiljurnar ov hart. Venstre hevði lovað at vælferðarsamfelagið skuldi verjast, vildi halda hetta vallyfti, og segði nei til uppskotið hjá Konservative.
Síðani var ætlanin hjá Konservative at rokna sokallaðar dynamiskar effektir inn og fíggja ein skattalætta við at fólk væntandi fingu hug at arbeiða meira og fóru at brúka meira pening orsaka av skattalættanum. Hesum sjónarmiði talaði Fogh Rasmussen sjálvur fyri fyri tólv árum síðani, tá hann var skattaministari. Men nú segði Fogh, at pengarnir skuldu vera í kassanum, áðrenn teir skuldu latast sum skattalætti, so hann trýr ikki longur uppá Breckmannomics.
Seinni vildu Konservative fremja generellar og málrættaðar sparingar í almenna sektorinum. Generellar sparingar ganga út uppá, at útreiðslurnar til fyrisiting vaksa minni enn lønar- og prísvøksturin, men hesar verða longu framdar og brúktar fyri javnt og samt at økja produktivitetin í almenna sektorinum.. Og Venstre svaraði um málrættaðar, at teir vildu hava ávíst sparingarnar fyrst.
Og kanska var tað tað, sum í síðstu viku fekk Konservative at vilja minka vøksturin í sosialum veitingum og samstundis geva skattalætta. Teir vístu á, at upphæddirnar, sum fólk fáa í sosialum veitingum hava vaksið skjótari enn lønin hjá teimum sum forvinna minst. Argumentið fyri skattalættanum var so, at tað ikki so væl munar at arbeiða í staðin fyri at vera arbeiðsleysur.
Orsøkin til hesa gongd er, at sosialu veitingarnar verða dagførdar ájavnt við vøksturin í miðal lønum. At sosialar veitingar vaksa skjótari enn lønin hjá teimum lægstløntu má tí merkja, at ójavnin í lønum er vaksin. Tað hevur forrestin eingin víst á enn!
Hetta vísir eitt áhugavert fyribrigdi, sum kann kallast eitt incitaments-paradoks. Ofta verður sagt at størri spjaðing í lønunum økir hugin at stremba eftir at forvinna meira, t.d. at fáa sær útbúgving. Men sum er merkir hetta eisini, at hjá arbeiðsleysum munar minni at søkja arbeiði.


text:
Indonesia
Indonesia (Lýðveldið Indonesia) er eitt av fólkaríkastu londum í heiminum. Indonesia liggur í landsynningshorninum av Asia, tað er eitt oyggjaland, har eru umleið 17.508 oyggjar. Har eru 33 provinsar og fólkatalið er meir enn 238 milliónir, sum er fjórð størsta fólkatal í heiminum. Indonesia er eitt lýðveldi við forseta. Høvuðsstaðurin eitur Jakarta. Indonesar tosa nógv ymisk mál, tey tosa 742 ymisk mál og dialektir.
Innihaldsyvirlit
Landafrøði[rætta | rætta wikitekst]
Indonesia er heimsins størsta oyggjaríki. Landið er 5.100 km langt eystur og vestur, havið er 8 milliónir km2 í vídd, og har eru tríggjar klokkutíðir. Knappliga 230 milliónir fólk búgva í Indonesia, 60% av teimum í oynni Java, hóast oyggin ikki er meiri enn 7% av víddini í landinum. Nógvar aðrar stórar oyggjar eru, men mangar teirra eru ógvuliga strálbygdar. Høvuðsstaðurin í Indonesia, Jakarta, við knappliga 9 mió. fólkum, er størsti býur í Landsynningsasia.
Mentan[rætta | rætta wikitekst]
Badminton og fótbóltur er best dámdi ítróttur í Indonesia. Lokalar ítróttargreinar eru eisini. Í Indonesia búgva umleið 300 ymiskir etniskir bólkar, sum hvør hevur síni mentanarligu serligu eyðkenni. Indonesia hevur ríkt mentanarlív, sum er ávirkað av indiskari, arabiskari, kinesiskari og europeiskari mentan. Indonesiskur matur er ymiskar, an uppá hvar í Indonesia ein er staddur. Tey brúka nógv rís afturvið matinum. Fiskur og høsnarungi verður nógv brúktur til høvuðsrættir. Tey brúka nógv kokosmjólk og kryddurtir sum kili er nógv brúkt. Indonesiskur siðbundin tónleikurer m.a. gamelan og keronkong. Dangdut er eitt vælumtókt nýmótans slag av pop tónleiki, sum hevur fingið íblástur frá arabiskum, indiskum og malaysiskum tónleiki. Tær elstu skriftirnar ið man hevur funnið í Indonesia er Sanskrit frá 5. øld. Nógv fólk í Indonesia hava sterkar munnligar siðvenjur, sum hevur hjálpt teimum at varðveita teirra egna mentunarliga samleika. Tá Suharto varð forseti vóru strangar reglar sum settu mørk fyri útlendskum fjølmiðlum at gera seg galdandi í Indonesia, og sum hevði strangt eftirlit við egnum miðlum eisini, men nú er tað nógv fríðari. Tað eru umleið 10 lokalar, privatar sjónvarpsrásir, sum kappast móti tí almennu rásini TVRI. Í september 2009 var mett, at internet nýtslan var 12,5% í Indonesia. Yvir 30 milliónir fartelefonir verða seldar hvørt ár í Indonesia, og harav eru 27% av teimum lokal merki.
Myndarøð[rætta | rætta wikitekst]
Keldur[rætta | rætta wikitekst]
Slóðir úteftir[rætta | rætta wikitekst]
Stjórnin[rætta | rætta wikitekst]
- Stjórnin í Indonesia
- Minister of The State Secretary
- Antara.co.id.en Tjóðar tíðinda portalur
- Hagstova
- Chief of State and Cabinet Members
Almenn kunning[rætta | rætta wikitekst]


text:
Kongsríkið Butan er gátuført og lítið kent land, tí at tað var stongt fyri umheiminum langt upp í 1970-árini. Eisini er ringt at koma fram í óføra fjallalendinum. Náttúrutilfeingi er lítið; men har eru nógvar stríðar áir, og tey eru farin at byggja vatnorkuverk. Butan er buddiskt land, og kongurin, nevndur drekakongurin, er einaveldugur.
Um 70% av fólkinum í Butan er drupkar, ið eru ættaðir úr Tibet. Í 1990 elvdu samanbrestir ímillum drupkar og lotsampafólkið, ið er ættað úr Nepal, til harðligar mótmælisgongur ímóti kongsveldinum. Hetta hevði við sær, at Butan varð stongt fyri útlendingum.
Uttan um Indiska meginlandið eru trý høv: Arabiahav, Indiahav og Bengalhav. Fyri norðan eru hini ovurstóru Himaleiafjøllini. Indiska meginlandið er ógvuliga fjølbygt, og her býr um 1/5 av øllum fólki í heiminum. Nógv størsta landið er India, so Pakistan, Bangladesj, Nepal, oyggin Sri Lanka og lítla landið Butan. Mangan hevur verið ófriðarligt í indiska meginlandinum, og tað hevur mangan verið álopið uttaneftir. Í 19. og til miðju 20. øld var alt økið uttan Nepal og Butan bretskt hjáland. Stórur munur er á landslagnum og veðurlagnum, kavatakt fjøll fyri norðan, turrar sandoyðimerkur í útnyrðingspartinum og tropiskur regnskógur fyri sunnan.
Meginparturin av fólkinum í indiska meginlandinum býr á bygd og livir av landbúnaði. Bara í India eru 500.000 bygdir, og her búgva um 70% av fólkinum. Nakrar bygdir eru heilt smáar, í øðrum búgva mong túsund fólk. Flestu ættir hava búð í somu bygd í øldir og hava latið ættarliði eftir ættarliði kunnleika og royndir sínar.
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Summi ár regnar so illa, at tað verður vatnflóð, ið elvir stóran skaða.
Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Thimbu
Vídd: 47.000 km2
Fólkatal: 699.847
Alment mál:
dzongkha
Átrúnaður:
buddisma 75% hinduisma 25%
Stýrirlag: kongligt einaveldi
Gjaldoyra:
ngultrum (BTN)


text:
Barbara Holm 13.06.2018 (19:01)
Teldupostarnir: - Í kvøld skal Stýrið taka støðu
- Eg eri júst komin heim til Føroya og fari nú at kalla stýrið saman til ein fund, sigur Rúni Heinesen, stýrisformaður.
Stutt eftir klokkan 15.00 í dag lendi Rúni Heinesen, formaður fyri Kringvarpsstýrið, á flogvøllinum í Vágum. Síðani mánadagin hevur hann verið burturi í øðrum ørindum, og er tí júst nú komin aftur á klettarnar. Og tað er eitt buldrut landslag, stýrisformaðurin kemur aftur til.
Tí mánadagin avdúkaði Sosialurin, at Johnny í Grótinum, kringvarpsstjóri, hevur skrivað greinar um starvsfólkamál í Kringvarpinum á Vágaportalinum, uttan at hann hevur lagt sítt navn til greinarnar. Hetta hevur elvt til rok bæði innanhýsis í Kringvarpinum og í Kringvarpsstýrinum.
Miðlahúsið skilur, at seinnapartin í gjár var starvsfólkafundur um málið um teldupostarnar í Kringvarpinum og frá fundinum skilst, at starvsfólk er ógvuliga ónøgd við hetta málið.
Í gjárkvøldið segði Katrin Petersen, sum eisini situr í Kringvarpsstýrinum, at hon vildi hava Stýrið saman at viðgera málið um teldupostarnar.
- Hetta er ikki í lagi. Tað kann ikki góðtakast, at stjórin í Kringvarpinum skrivar uppskot til greinar til ein annan miðil og siterar seg sjálvan fyri onga viðmerking at hava. Tað er óakseptabult, segði Katrin Petersen í aðrari grein á in.fo í gjárkvøldið.
Jón Brian Hvidtfeldt, journalistur í Kringvarpinum og formaður í Føroysk Miðlafólk tók undir við Katrini Petersen í viðmerking til in.fo í dag.
- Ein Kringvarpsstjóri eigur at kenna og virða spælireglurnar fyri tíðindaflutning, segði Jón Brian Hvidtfeldt í grein, sum kann lesast her. Jón Brian Hvidtfeldt vil ikki siga sína hugsan um, hvørt hann heldur málið eigur at fáa avleiðingar fyri kringvarpsstjóran. Heldur vísur hann til Kringvarpsstýrið, sum er myndugleiki í slíkum málum.
Og tað er spurningurin um, hvussu farast skal fram eftir málið um teldupostarnar, sum Rúni Heinesen, stýrisformaður, nú skal taka støðu til saman við Stýrinum. Hann vil enn ikki siga, hvat hann sjálvur heldur um hetta málið, men staðfestir, at tað skal eitt samlað Stýrið taka støðu til.
- Vit skulu viðgera hetta málið ordiliga, og síðani tekur eitt samlað Stýrið støðu í málinum, sigur Rúni Heinesen í stuttari viðmerking.
Stýrisformaðurin staðfestir, at hetta málið er einki at bíða við. Og somuleiðis sigur hann, at tá Stýrið er komið til eina niðurstøðu, verður hendan fráboðað alment.
Miðlahúsið skilur, at fundur er settur á skrá longu í kvøld. In.fo fylgir málinum víðari
Í Kringvarpsstýrinum sita Rúni Heinesen, formaður. Næstformaður í Hjalmar Hansen. Petur Elias Petersen, Gunnvá við Keldu, Katrin Petersen, Kári Sólstein og Theodor Eli Dam Olsen eru limir í Kringvarpsstýrinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Leygardagin 17/2-18 frá kl. 11.00 – kl. 15.00 verður sølu og umbýtismarknaður í auluni í Vágs Skúla.
Kom og ger ein góðan handil ella být jakkan um við eina tasku, kannuna við eina reol.
Til ber eisini at keypa eitt borð til “Luxusloppurnar” ella heimavirkis vørur – kostnaður 100,00 kr.
Um tú hevur hug at verða við, ring/skriv til okkum, seinasta freist at melda til, er 12/2-18 kl 12.00
Skótarnir hava kaffisølu og hjálpa við at seta borð og stólar upp.
Tey klæðir tú ikki sleppur av við, kunnu verða latin Frelsunarherin kl. 16.00
Tina Grønbech Tausen tlf. 293043
Rúna Wenneningsted Hansen tlf. 281717


text:
Nú skúlarnir byrja aftur, verða mong nýggj børn á vegunum í kommununi. Tí er Sjóvar kommuna við í átakinum 'Smá skúlabørn - ver varin' hjá Ráðnum fyri Ferðslutrygd. Vit vilja minna øll vegfarandi á, at ansa væl eftir skúlabørnunum á vegunum.
Á vegunum við skúlan verða settar plakatir upp, sum skulu minna bilførarar á at ansa serliga væl eftir skúlabørnunum.
Tað kann vera trupult at bera seg rætt at í ferðsluni, tá tú ert 6 ella 7 ár og skalt tvørtur um skúlavegin, har bilar, prult og súkklur fara framvið, við nógvari ferð. Samstundis eru reglur og góð ráð, sum børnini skulu læra og minnast í ferðsluni.
Tilfar til foreldur
Men skeltini hjálpa ikki einsamøll. Tí leggja vit saman við Ferðslutrygd upp til, at foreldur fara út í ferðsluna saman við børnum at venja. Tað krevur venjing og royndir at gera børnini til trygg vegfarandi, og at læra tey hvørjum tey skulu ansa eftir á vegunum.
Tí fingu foreldur faldaran, 'Á veg í skúla', tá børnini vórðu skrivað inn í skúla í januar.
Fyrsta dagin fáa allir næmingar í 1. flokki ein ókeypis súkkluhjálm og faldara við góðum ráðum, til trygga atferð í ferðsluni. Í heyst fáa tey endurskinsvest og taskuendurskin. Harumframt er ferðsla kravt undirvísingarevni í skúlanum.
Tilfar við venjingum og faldarar eru at finna á http://www.rff.fo/vitan-um-ferðslu/ymiskt/til-foreldur
Góð ráð
1. Ven skúlaleiðina við barninum - bæði áðrenn skúlabyrjan og tá skúlin er byrjaður.
2. Ven leiðina ofta, so góðu vanarnir festa seg, eisini tá barnið einaferð skal ganga sjálvt.
3. Tosa um, hvat tit skulu minnast at hyggja og ansa eftir. Vel eina leið, sum er trygg hjá barninum. Trygga leiðin er ikki altíð stytsta leiðin, men hon, har barnið so sjálvdan sum til ber skal tvørtur um ein veg, t.d. eftir rásum, gongugøtum og gonguteigum.
4. Um ikki liggur fyri at ganga saman í skúla dagliga, kunnu tit kanska velja ein dag um vikuna, har tit venja.
5. Lær barnið grundleggjandi relgurnar í ferðsluni: At hyggja seg væl um, at steðga við kantstein, at fara tvørtur um veg har tað er trygt osfr.
6. Far niður á knæ so tú sært í somu hædd sum barnið - barnið hevur ikki sama yvirlit sum tú.
7. Ger barnið sjónligt í ferðsluni við bjørtum litum og endurskini á klæðum og tasku
8. Ver ein góð fyrimynd: barnið ger sum tú í ferðsluni. Kanna um undirvíst verður í ferðslu á skúlanum ,og um skúlin hevur ein ferðslupolitikk.


text:
Luft- og jarðhiti - beinleiðis úr náttúruni. Framkomnar orkuskipanir frá Svend Krosstein P/F.krosstein.fo
HVS Ventilatión Fiskireiðskapur Hitapumpur
Fastnet
344600
NETtala
350300
Demich er HVS fyritøka, ið virkar um allar Føroyar. Í løtuni starvast umleið 35 fólk á okkara verkstøðum, handlum og skrivstovu umframt teknistovu okkara.
Reingering Handskar Skipatænastur Reingerðarevni Gass- og súrevnissølur Flaggstengur Reingerðarmaskinur Oljusølur Amboðshandlar Útleigan - Amboð og Maskinur Sveisiamboð Hitapumpur Hátrýstreinsarar Reingerðaramboð Lyftir
NETtala
610200
KBI er Føroya størsti amboðshandil. Fyritøkan er veitari til skip við olju, amboðum, vaskiútgerð og sápu. Til byggivinnuna við amboðum og maskinum. Og til framleiðsluvirki og mekaniska ídnaðin við amboðum og tekniskari útgerð so sum legum, luftamboðum og øðrum.
Fartelefon
312000
Fartelefon
661100
Rættingar til nummar.fo kunnu sendast til kundi@ft.fo
P.O. Box 27 I FO-110 Tórshavn I Faroe Islands
Telefon +298 30 30 30 I Fax: +298 30 30 31 I ft@ft.fo


text:
Páll Holm Johannesen 14.08.2002 (13:00)
Olgar Danielsen framvegis besti málskjútti
Onki er at ivast í, hvør er Evropa Cup-málslúkur nummar eitt hjá KÍ. Olgar Danielsen hevur skotið mál í trimum Evropa Cup-heimadystum hjá KÍ, og hann er framvegis tann føroyski leikarin, ið hevur skotið flest Evropa Cup mál.
Seinast Újpesti var á vitjan á Svangaskarði, tá var Olgar eisini á plettinum. Minnirííkasti Evropa Cup- dystur hjá KÍ higartil, er uttan iva dysturin ímóti Maccabi Haifa í 1995.
Í oysandi regni sendi KÍ ísraelska liðið, við m.a stjørnum sum Eyal Berkovic og Haim Revivo á liðnum, heimaftur við einum 3-2 ósigri. Hetjan hjá klaksvíkingum var sum ikki einaferð Olgar Danielsen, ið skeyt øll trý málini hjá KÍ.
Klaksvíkingar fingu annars mál í trimum teimum fyrstu heimadystunum, men báðar teir seinastu Evropa Cup-dystirnar hevur gingið minni væl, kanska serliga ímóti Grazer, tá KÍ mátti leggja rygg til eitt 5-0 tap.
Frá liðnum, ið spældi fyrsta føroyska Evropa Cup heimadystin nakrantíð ímóti Skonto Riga 1992, eru enn Kurt Mørkøe, Allan Mørkøre, Jan Andreasen, Harley Bertholdsen, Jan Joensen at finna á besta liðnum hjá KÍ.
Tað eru sostatt 10 ár í ár síðan føroysk feløg á fyrsta sinni royndi seg í Evropa Cup.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Løgtingið feldi uppskotið um koyrikort til eldri
politikkur25-04-2018 - 11:41 - Jóanis Nielsen
Samgongan valdi at gera avtøkuna av aldursmarkinum á koyrikortinum til eitt samgongu/andstøðumál.
Hóast uppskotið við aðru viðgerð bleiv samtykt við 18 atkvøðum fyri, 11 blonkum og ongari atkvøðu ímóti, so valdi samgongan at fella uppskotið frá Kára P. Højgaard, løgtingsmanni fyri Sjálvstýri við triðju og endaligu viðgerð.
Sostatt hava Føroyar framhaldandi strangastu ásetingar fyri endurnýggjan av koyrikorti í okkara parti av heiminum. Bilførarar eldri enn 79 ár skulu framhaldandi til kravda árliga læknakanning og myndatøku, fyri at fáa endurnýggja koyrikortið.
Týskland, Frakland, Eysturríki, Svøríki og Danmark hava onki ovara mark fyri vanligu gildistíðina.
Danir avtóku sína diskriminering av eldru bilførarunum 1. juli 2017.


text:
Summartónar: Ragnar Olsen
Skrá;
Atli Kárason Petersen, Guitar Rusticana “til Ragnar Olsen” frumframførsla
Vagn Holmboe, 5 Intermezzi op 149
Hilding Hallnas, Partita Amabile Per Chitarra
Scarlatti, k391 – k208
H. Villa-Lobos, Choro no 1
Ragnar Olsen er útbúgvin guitaristur við diplom frá Esbjerg
Musikkonservatorium við Jørgen Bjørslev sum lærara. Eftur loknan lestur hevur Ragnar millum annað lisið víðari hjá guitarleikaranum Timo Korhonen í Finlandi. Seinastu árini hevur Ragnar luttikið á ymiskum skeiðum í guitarspæli, og er hann aktivur sum solistur og kamartónleikari. Í dag starvast hann á Musikkskúla Føroya og er leiðari á Sandoyar Musikkskúla.
Atgongumerki fáast við dyrnar og kosta 50 kr
Dyrnar lata upp kl 19.30


text:
Lestrarskrivstovan um heystfrítíðina
Lestrarskrivstovan hevur ikki opið sum vanligt í heystfrítíðini. Teldupostar verða tó svaraðir.
Í heystfrítíðini frá mánadegnum 10. oktober til og við fríggjadagin 14. oktober hevur Lestrarskrivstovan ikki opið sum vanligt. Telefonin 352511 svarar ikki, men teldupostar til lss(at)setur.fo verða tó svaraðir.
Opið verður aftur vanligar tíðir frá mánadegnum 17. oktober.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Skeiðini verða bert hildin, um í minsta lagi tríggir luttakarar eru tilmeldaðir. Seinasta freist at melda seg til er hósdagin í vikuni áðrenn skeiðið verður. Flestu skeiðini eru eindagsskeið, byrja kl. 9 og enda kl. 16. Kostnaður fyri eitt eindagsskeið er kr. 3.500 +mvg. Skeiðstilfar og matur eru við í prísinum.
Hava tit ynski um ávís skeið, vilja vit fegin frætta. Møguleiki er eisini at leiga okkara undirvísingar høli.
Hava tit ynski um ávís skeið, vilja vit fegin frætta. Møguleiki er eisini at leiga okkara undirvísingar høli.


text:
Áki Bertholdsen 14.04.2018 (08:36)
Løgreglan kannar ein heldur óvanligan stuldur
Í gjárkvøldið og í nátt hevur verið stak friðarligt sigur løgreglan í Havn. Men ein fráboðan er komin um stuldur, og hon er av tí heldur óvanliga slagnum.
Tað vóru tey, ið vara av einum skeinkistaði, sum boðau frá, at onkur hevði stolið kortgreiðsluna -kortterminalin- hjá teimum. Talan var um eina tráðleysa kortgreiðslu, sum bradliga var horvin.
Løgreglan sigur, at tey fara at kanna málið í dag, eitt nú fara tey at kanna upptøkur av vakmyndatólum, at vita um nakað er at finna har.
Annars er óvist, hvat gagn fæst burtur úr at taka eina kortgreiðslu, men tóllið kostar nakrar túsund krónur í sær sjálvum, so tað er ein missur hjá eigaranum
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Lina Sandell
Lag: Leivur Guttesen, Ira D. Sankey
Týtt: Victor Danielsen
1. Hví manst tú so ofta spyrja,
hví alt hetta henda má,
hví tú hesa skál skalt drekka,
hví tú hesa sorg skalt fá,
hví teir hørðu, spísku tornir
fjaldu seg hjá rósuni,
og hví hesir hvøssu steinar
liggja her á gøtuni?
2. Spyr ei so! Tín Faðir veit tað,
kennir alt, ið tørvar tær;
prógv upp á hans faðirkærleik
eyga títt so mangan sær,
at tú aldri skuldi ivast
um hans eyma hjartalag,
enntá um hans faðirhendur
geva tær so mangt eitt slag.
3. Hann tær lovaði at fylgja
alla lívsins trongu leið,
hann teg lovaði at føra
á tann veg, tú kennir ei,
ja, hann lovaði at hjálpa,
gjøgnum neyð at bera teg,
og hann heldur tað, hann lovar,
hann kann ikki nokta seg.
4. Allir spurningar tá tagna,
hvørt eitt hví tá leggur seg,
leggur seg við Jesu føtur,
har er skýli fyri teg,
har er rúm til allar byrðar,
syndir, sorgir, alt hjá tær,
lívið og tess stríð og møði
fer í annan búna har.
5. Og um nakrar fáar dagar
greitt og klárt tú alt skal sjá;
Harrin kemur, Harrin kemur,
trúgv við sjón skal býtast tá;
inntil tá tú bert skalt minnast,
hvussu alt enn vendir sær:
Jesus elskar teg – tað eina,
er tað ikki nokk hjá tær?


text:
Hósdagin, 6. apríl, byrjar innleiðandi HM undankappingin millum Luksenborg, Montenegro, Turkaland og Føroyar. Felstu dystirnir verða leiktir á Tórsvølli.Hósdagin, leygardagin og týsdagin, komandi verður innleiðandi HM-undankapping leikt í Tórsavn. Okkara kvinnur skulu royna at vinna seg víðari í sjálva undankappingina.Skráin
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Í nøkur ár hava skip hjá Svitzer, ið virka í Svøríki, siglt undir føroyskum flaggi. Eftir eina gjøgnumgongd, er skattavaldið komið til ta niðurstøðu, at reiðaríið skal skattast í Svøríki. Svenska skattavaldið metir, at reiðaríið var skattskyldugt í Svøríki
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Remember the golden rule: He who has the gold makes the rules"


text:
Nú er tíðin komin, tá farið verður avstað. Komandi mánakvøld verður kósin sett eysturyvir ímóti Norrakystuni. Tað verður ein manning upp á 12, sum siglir til Norra. Nøkur av toyminum fara við flogfari til Bergen
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Dátueftirlitið skrivar tann 9. juli 2018 soleiðis um vakmyndatól:
VAKMYNDATÓL UMBORÐ Á FØROYSKUM FISKISKIPUM
Dátueftirlitið er vorðið varugt við, at nýtsla av vakmyndatólum so at siga er vanlig umborð á føroyskum fiskiskipum. Eftirlitið metir tað tískil vera neyðugt at koma við hesum kunningarskrivi til føroysk reiðarí, manningarfeløg og onnur, soleiðis at allir áhugapartar hava møguleika at kenna mørkini fyri lógligari vakmyndatólsnýtslu.
Sambært reglu 5, kapittul VI, í Fráboðan frá Sjóvinnustýrinum E, sum hevur heimild í løgtingslóg nr. 165 frá 21. desember 2001 um trygd á sjónum, er tað í ávísum førum krav, at tað eru vakmyndatól umborð á fiskiskipum, ið er 15 metrar og longri:
“Hvor det ikke er teknisk muligt at sikre direkte udsyn fra skibets manøvreplads til alle arbejdspladser på vejrdækket, jf. regel 5.1, skal der monteres videoovervågning med et system, der er egnet til maritimt brug, og hvor placeringen af kameraet og monitoren er godkendt af Administrationen.”
Endamálið við regluni er at tryggja, at tað frá brúnni altíð er møguligt at hava yvirlit yvir øll arbeiðspláss á opnum dekki. Reglan er sostatt grundað á atlitið til trygdina hjá arbeiðsfólki umborð á fiskiskipum.
Tað er Sjóvinnustýrið, ið varðar av lóg um trygd á sjónum, og tað er sostatt eisini Sjóvinnustýrið, sum í fyrstu atløgu ger av, hvørt eitt vakmyndatól kann sigast vera fevnt av regluni omanfyri. Givið er tó, at reglan bara fevnir um vakmyndatól á opnum dekki, staðsett soleiðis, at myndirnar í høvuðsheitum bara fevna um arbeiðspláss á hesum dekki.
Sambært § 2, stk. 3, í kunngerð nr. 124 frá 19. september 2011 er fráboðanarskylda, tá persónsupplýsingar verða viðgjørdar við vakmyndatóli; hetta til tess at Dátueftirlitið skal hava møguleika at meta um, hvørt tólini kunnu rúmast innan § 9, stk. 1, nr. 6, í persónsupplýsingarlógini, t.e. løgtingslóg nr. 73 frá 8. mai 2001 um viðgerð av persónsupplýsingum.
Dátueftirlitið hevur tó tikið avgerð um, at í tann mun vakmyndatól greitt kunnu sigast vera fevnd av regluni omanfyri, er ikki neyðugt at senda eftirlitinum slíka fráboðan.
Fyri øll onnur vakmyndatól umborð á fiskiskipum er meginreglan um fráboðanarskyldu tó enn galdandi. Vakmyndatól kunnu fráboðast við at senda Dátueftirlitinum elektroniskt fráboðanarskjal, ið er at finna á hesi leinkju: http://dat.fo/documents/DC7F8072-9103-47F2-82D9-3B45802F27C5.pdf
Dátueftirlitið vil at enda nýta høvið til at gera greitt, at vakmyndatól bara kunnu verða brúkt til lóglig og saklig endamál, sbr. § 8, stk. 1, nr. 1-2, í persónsupplýsingarlógini, og at Dátueftirlitið ongantíð góðtekur, at vakmyndatól verða brúkt til at hava starvsfólk undir støðugum eftirliti.
Víst verður í hesum sambandi til persónsupplýsingarlógarinnar § 30, har møguleikin hjá skrásettum at kæra til Dátueftirlitið verður staðfestur.
Vegna Dátueftirlitið
Jákup Andrias Kristiansen
/fulltrúi


text:
ítróttur11-06-2018 - 11:00 - Jóanis Albert Nielsen
Í ár eru liðin júst 100 ár, síðan kvinnurnar tóku stig til at menna kappróðurin á stevnum við undangongukvinnuni Andreu Árting á odda, nevndi Magni Arge í røðu í sambandi við Regattu í Keypmannahavn herfyri.
Herfyri var eg eina ferð í Avstralia, sum førdi til, at eg fyrstu ferð setti meg við árarnar at rógva kapp í einum føroyskum báti.
Á ferðini vitjaðu vit millum annað Alice Springs og Ayers Rock, sum á upprunamálinum kallast Uluru. Alice Springs liggur mitt inni í avstralsku oyðini og so langt frá kappróðri, sum nakar kann hugsa sær – helt eg!
Men tað vísti seg, at ein av fornu siðunum í unga býnum er júst ein regatta. Men tað serstaka við hesi regattuni er, at bátarnir hava ongan botn, og manningarnar renna við bátunum eftir áarlagdini, sum er skróturr meginpartin av árinum.
Einaferð var regattan avlýst, tí tá regnaði, og tá bar hvørki til at renna ella rógva við botnleysu bátunum.
Eitt kvøldið keyptu vit okkum pláss til uttanduraveitslu í oyðimørkini við útsýni til Uluru. Tað var ein sjáldsam vøkur løta. Meðan vit standa og njóta útsýnið - eg klæddur sum ein annar bushmaður undir hatti - koma nakrir asiatar yvir til mín og biðja um at sleppa upp á bílæt saman við mær.
Sjálvandi gjørdist eg bilsin. Vóru tað nakrir katalonar, so var tað til at skilja, ella kanska onkrir lesarar hjá Virgari Dalsgarð. Men so letur úr einum teirra: Russel Crowe! Og var eg erpin frammanundan, so bar av øllum tá.
Á leiðini heim til Føroya hitti eg instruktørin til nýggja spælifilmin “The birdcatcher” ella “Fleygingarmaðurin”, sum verður tikin upp í hesum døgum.
Hann kendi eg frá fyrstu ferðunum hann var í Føroyum at fáa undirtøku fyri at flyta serstøku søguna um bóndahjúnini í Gásadali yvir á film. Hann skuldi brúka nakrar statistar til filmin og sjálvandi játtaði eg beinanvegin.
Fáar dagar seinni komu boð frá filmsleiðluni, at eg skuldi møta upp til upptøkur vesturi í Bø. Eg skuldi vera partur av mannignini á Húsabátinum, sum róði kapp.
Og soleiðis bar tað til, at eg á fyrsta sinni í lívinum var við at manna bát til kappróður.
Men tað var hart. Forbannað hart. Tí fyrra dagin bakaði sólin, so bæði hettan og kotið reyk. Tá tóku vit upp senurnar fyri og eftir róðurin. Dagin eftir skuldu vit taka upp sjálvan kappróðurin, og tá var kaldari. Men nú bar ikki til at fara í aftur kot og hettu.
Men tað góða við at rógva kappróður eftir manuskripti til film er, at har er gjørt av frammanundan, hvør skal vinna.
Men eg fari ikki at avdúka her, hvør vann dramatiska róðurina hendan sunnudagin í Bø.
Tað síggja tit, tá “Fågelfangeren” verður frumsýndur í Norðurlandahúsinum í februar.
Føddur við mikrofon í hond
Hóast eg ikki havi sitið so ofta við árarnar, so hevur kappróður fylt nógv í mínum lívi.
Pápi mín Niels Juel var formaður í Havnar Róðrafelag frá 1943 til 1947 og hevði stóran áhuga fyri kappróðri. Tá útvarpið tók táttin upp at siga frá kappróðri longu frá byrjan í 1957, var tað hann, sum skapti tær spennandi og fyndugu reportasjurnar frá kappróðri.
Hann var tikin úr leikum sum frásøgumaður - og líka spentur sum róðrafólkið sjálvt. Tiltikin er føroyameistararóðurin á Skálafjørðinum í 1965, tá Havnarbáturin liggur fremstur, men knappliga leggur árarnar inn stutt undan málinum, tí teir hoyrdu eitt skot.
Tá rópar hann í mikrofonina og út yvir fjørðin: “Rógvið havnamenn, rógvið – tit eru ikki komnir á mál enn!”
Sjálvur var eg ofta við á ferðum kring landið, so var eg ikki føddur við ár í hond, so var tað næstan við mikrofon í hond.
Eg minnist tað einu ferðina, vit vóru á Skálafjørðinum í trýssunum, at hann mátti leggja at landi hjá læknanum á Skála. Úlvurin var so sárur, og hann mátti penslast, skuldi hann klára at siga frá róðrinum tann dagin.
Slíkt hevði eg ongantíð hoyrt fyrr, men tað ljóðaði øgiligt. Men alt gekk væl, og vit komu heimaftur frá kappróðri í øllum góðum. Í mínum vaksna lívið rann hendan løtan ofta fram fyri eg aftur, og einaferð spyrji eg mammu, hvat hendi hjá læknanum á Skála.
Tá smílist hon og sigur: “Tað hendi ikki annað enn, at hann fekk eitt glas av cognac ella tvey, so var hasin úlvurin uppá pláss.”
Andrea Árting legði lunnar
Hann skrivaði eisini 50 ára minnisrit fyri Havnar Róðrarfelag, og har fortelur hann, at Jens Christian Svabo skrivar um ætlanir at skipa fyri kappróðri í 1780’unum. Tá blómar altjóða handilslívið í Havn, tí Ryberg umpakkar romm, sukur og tubbak frá Amerika, so tað sleppur inn um bretsku handilsmúrarnar.
Skipaður kappróður verður kortini ikki royndir fyrr enn í 1870’unum á Trongisvágsfirði, og eini 10-15 ár seinni royna tey seg eisini í Havn, men tað dettur alt niðurfyri aftur.
Men fyri 100 árum síðani - í 1918 - bragdaði aftur. Og tá gingu kvinnurnar undan við Andreu Árting á odda. Hon settu lív í kappróðurin, tá hon í Tingakrossi lýsti eftir kvinnum, sum vildu rógva kapp á Ólavssøku.
Andrea og tær mannaðu fýra bátar, og hóast menn vóru tungir í reyvini tá á døgum, so kundu teir ikki lata sita á sær, at bara kvinnur vildu manna bát til ólavsøkuróður, so teir fingu mannað tvey áttamannafør.
Nøkur ár seinni var Havnar Róðrafelag stovnað, og tað hevur verið róð á ólavssøku øll árini síðani.
Við Jógvani kring landið
Tá pápi gavst at siga frá kappróðri í 1974, tók Jógvan bróðir við. Og sjálvur kom eg uppí sum frásøgumaður á málinum í áttatiárunum og segði eisini frá kappróðri á bátinum, tá Jógvani barst frá.
Eg eri so sera takksamur fyri tað tíðina og tær mongu góðu løturnar í sambandi við kappróðurin.
Tað var ein heilt serligur spenningur í luftini leygarmorgun umborð á Smyrli, tá vit sigldu norður til Klaksvikar, vestur í Vágar ella suður um fjørð.
Skipið var fult av væl útbornum ungum fólki – ja, uppí einar 80 bátsmanningar – sum seinnapartin skuldu fáa staðfest, hvussu nógv var komið burtur úr krevjandi venjingunum.
Tey fyltu mest í rúgvuni av stevnugestum, men røddirnar vóru ikki so mælskar á ferðini avstað. Men løðingin lá í luftini, tí spenningurin vaks tíma fyri tíma.
At spáka millum snøggu kappróðrarbátarnar á bryggjuni undan kappróðrinum hevði eisini sína serligu sjarmu. Føroyski kappróðrarbáturin er ikoniskur – eitt ediligt listarverk – ein estetisk perla. Tú kanst næstan ikki lata verða við at lata fingrarnar renna eftir stokkinum og linjunum.
Rerportasjan
Onkuntíð var bæði sjaskut og kalt at stima eftir vánni óg út á málið, men í minninum festa sólríku løturnar seg ofta best.
Nummar 4 skjót á, nummar 8 longur fram – og so skeyt hann, og manningarnar spenna í og taka fyrstu tøkini. Tað er ein so sera vøkur sjón, at síggja snøggu bátarnar taka seg rútmiskt fram eftir sjónum við takfastum áralagi.
Fyri at halda lív í reportasjuni er gott at hava ymisk mál at medda seg eftir og kunna gera støðuna upp. Tá var onki kamera umborð á bátinum, so vit kundu nokk so frítt meta um stavnar, skut, hálvar og heilar bátslongdir – og var tað ov keðiligt, so kundi man finna uppá ein spurt.
Men tá málið nærkaðist, var ikki rúm fyri skeivleikum, tí á Molanum hoyrast túsund røddir koyra á sínar bygdamenn og -kvinnur. Spenningurin veksur í hvørjum taki, tí tað styttist skjótt fram móti málinum.
Tøkini títtast, ferðin økist, summir dragna, aðrir renna avstað – men oftast í hørðum dysti millum fremstu bátarnar, sum taku seg fram stavn um stavn hvør í sínum taki. Róðursmaðurin koyrir á sínar menn, og manningarnar spíla seg út og geva tað síðsta, tær eiga – og so brestur skotið.
Róðurin er av. Lúgvaðu manningarnar bíða eftir dóminum av málinum, og tað ger útvarpsmaðurin á bátinum eisini. Tað er ikki lukkuligt at útnevna skeiva vinnaran.
Á málinum kundu vit sum oftast staðfesta, um skil var í metingini, tí har var peilingin snórabein, men tá tað var heilt tætt, skuldi videoupptøka til.
Nógvar góðar løtur
Tað var eitt privilegium at sleppa við til kappróðrarnar, tí vit hittu so nógv ymisk fólk um alt landið, knýttu nógv vinarbond, og blíðskapurin var stórur.
Summar løtur eru ógloymandi. Sum til dømis eina ferðina á Norðoystevnu í Klaksvík, tá veðrið var av tí allarfagrasta. Heiður himin, lýtt og ikki ein ond. Jógvan Vilhelmsen á Syðradali, sum førdi útvarpsbátin, legði eftir róðurin áttamannafarið nærhendis Kósabrúnni og borðreiddi so umborð.
Tá báturin var bundin, tók hann føt við smurdum breyði við alskyns føroyskum viðskera úr eini eskju og setti tey á bekkin. Í aðrari eskjuni hevði hann okkurt afturvið, og pakkaði eisini út gløs við gull rond, sum hann hevði pakkað inn í pappír. So sótu vit til háborðs umborð á áttamannafarinum í brennandi sólskini, nutu stóra blíðskapinum og skiftu orð um mangt og hvat.
Ein so serstøk og fín løta. Hetta var jú áðrenn føroyingar høvdu uppfunnið bátastevnur og gardinbátar. Vit fóru væl tilpassar heim aftur við Smyrli, og har var lagið altíð gott hjá teimum sum høvdu vunnið.
Tað heilt serliga við kappróðrinum var – og er tað ivaleyst enn - at unga fólkið bar honum uppi. Tí hevur hann trivist so væl í so nógv ár. Eg veit væl, at ymsar hóttanir eru í tíðini, eitt nú tí tað krevst so nógv av róðrarfólki í dag, men vóni eldsálirnar framhaldandi megna at halda áhuganum fyri kappróðri uppi.
Í bókini skrivar Niels Juel, at meðan kappróðurin ikki hevði so góð gróðarlíkindi undir krígnum, so treivst hann væl millum útisetar í Keypmannahavn, og útisetarnir áttu sín lut í, at róðurin menti seg aftur, tá teir komu heim.
So gott í tykkum, sum skipa fyri róðuri við føroyskum bátum í Danmark. Haldið á við góða starvinum, tí vit hava brúk fyri, at bæði ung, tilkomin og eldri fjálga um kappróðurin úti sum heima.


text:
Marianna Debes Dahl er føroyskur rithøvundur fødd í 1947 í Vestmanna.
Hon hevur útbúgving sum lærari, men hevur starvast sum rithøvundur burturav nú í nøkur ár.
Hon hevur verið aktiv á vinstravonginum og skrivaði í kommunistiska blaðið Fríu Føroyar frá 1983 til 1993.
Hon hevur umframt at skriva bøkur eisini framleitt ein hóp av sendingum til Útvarp Føroya.
Fyrsta bók hennara var Burtur á heiði, ein barnabók, ið vann fyrstu virðisløn í kapping um at skriva barnabók.
Útgávur:
1996 Burtur á heiði
1997 Úti á leysum oyggjum
2001 Flosi fer í føðingardag
Umrøður:
Malan Johannessen: Sm´abarnabøkur frá Fonnum. Br´a 9/10-1986
Malan Marnersdóttir (red): Vinalagið, náttúran og samfelagið, 1994
Elisabeth Møller Jensen (red): Nordisk kvindelitteraturhistorie, 1993-98
Aref T. Olsen: Alt er ein ferð. Føringurin 29. januar 1998
Malan Johannesen: Faðirmorð við einum orði. Oyggjaskeggi 1998/4
Heiður:
Barnabókavirðisløn Tórshavnar Býráðs 1978


text:
Føroya Handverksmeistarafelag er samansett av lokalfeløgunum í Havn, Eysturoynni, Klaksvík, Vágum og Suðuroy.
Fyri vali hesaferð stóðu umboð fyri Havnar- og Eysturoyar Handverksmeistarafelag. Bæði feløgini innstillaðu somu umboð sum áður, nevnliga Sjúrður Holm fyri Havnar Handverksmeistarafelag og Petur Frank Joensen fyri Eysturoyar Handverksmeistarafelag. Báðir tóku við afturvali. Sum tiltakslimir sita Mouritz Mohr og Helgi Johannesen.
Afturat teimum sita eisini Magnus Magnussen, Kjartan Hansen, Jens Kristian Haraldsen í nevndini.
Nevndin skipaði seg eftir aðalfundin á sama hátt sum eftir aðalfundin seinasta ár við Magnus Magnussen sum formanni og Petur Frank Joensen sum næstformanni.


text:
Hallur av Rana
23.03.2015 - 11:22
Mentan > Tónleikur > Tónleikakappingar
Ikki kann sigast, at tað er ein mangul uppá føroyingar, ið royna seg í útlendskum sangkappingum. Jógvan Joensen er sum flest øllum kunnugt komin í finaluna í danska X-factor, og um sama mundi, sum Jógvan hevur roynt seg í Danmark, hava fleiri føroyingar roynt seg í íslendsku kappingini Ísland got talent.
Talan hevur tó verið um meira misjøvn úrslit hjá føroysku luttakarunum í Íslandi. Ein teirra, ið tó hevur klárað seg væl í kappingini er Rókur Jákupsson.
Í gjárkvøldið luttók Rókur so í hálvfinaluni, men tíverri eydnaðist tað honum ikki at koma víðari til sjálva finaluna. Í staðin eydnaðist tað tveimum ungum monnum, ið vísti kynstur á BMX súkklum og ungari songkvinnuni Öglu Briet at vinna sær pláss í finaluni.


text:
Hevur nakar sagt tær nakað, sum tú ikki hoyrdi? Hevur tú nakrantíð hoyrt nakað, men gloymt tað beinanvegin? Hevur tú nakrantíð vilja livað eftir nøkrum, men ikki megnað tað?
EG GLEÐIST Í HVÍLDINI!
Leingist tú eftir hvíld? Kennir tú møði, ónøgdsemi, ørkymlan og strongd? At vera í gongd við høgari ferð í longri tíð og vilja fáa frí og frið? Eru vikuskiftini hæddarpunktið í lívinum, samstundis sum tú mestsum hatar mánadagar, tí tá er ein long arbeiðsvika ímillum frítíðina og teg?
EG HOYRI Í KVIRRUNI!
Í øllum larminum um, við og í okkum er tað ikki undarligt, at vit hava torført við at hugsavna okkum um tað, vit fegin vilja fáa frá hondini. Ikki undarligt, at vit kunnu kenna ónøgd og ørkymlan um lívið og hvat meiningin er við tí.


text:
Søgan
Føroyaprent er ein samanrenning av arkprentsmiðjuni hjá Dimmalætting og Hestprent. Virkini vórðu løgdu saman 23. juni 2004 og var tað byrjanin til Pf. Føroyaprent, størsta grafiska virkið í landinum. Leiðslurnar á Dimmalætting og Hestprent gjørdu av at taka hetta stigið fyri at styrkja um kappingarførið. Kappingin á grafiska økinum er hørð bæði her heima og við útlendskar prentsmiðjur. Við hesari samanlegging fingu vit eina stóra prentsmiðju, ið hevur neyðugu útgerðina og styrkina at kappast. Við hesi samanlegging tóku Pf. Dimmalætting og Spf. Hestprent eitt stórt stig móti at tryggja Føroyum eina kappingarføra prentsmiðju. Stovnararnir áttu hvør síni 50% í Føroyaprent. Føroyaprent keypti ognirnar á Hoyvíksvegi 59 frá Dimmalætting, og har húsast felagið í dag. Við ársenda 2007 yvirtók Føroyaprent framleiðslutól og goodwill frá Pf. Einars Prent. Í 2012 bleiv Grafikstudio og Ingi Joensen ein partur av Føroyaprent og stórformatdeildin hjá reklamuvirkinum Sansir varð keypt. Dimmalætting seldi 15. apríl 2010 sín part í Pf. Føroyaprent til hin eigaran Pf. Hestoy, ið so aftur seldi ein part til Pf. Richard B. Thomsen & Søn. Stjórar eru Hjalgrim Samuelsen og Jon Hestoy, meðan Poul Clementsen er nevndarformaður og nevndarlimirnir eru: Richard L. Thomsen og Susann H. Hestoy.


text:
Orð: Símun av Skarði
1. Nú ringja kirkjuklokkur so hátt
við himmalskum gleðiljóði:
Tað stundar móti jólanátt,
tá Jesus varð føddur hin góði.
2. Nú boðast friður víða um lond,
nú verður hin sjúki grøddur,
nú losna hørðu syndabond,
tí Jesus í nátt varð føddur.
3. Tó myrkur fyllir dalar og skørð,
og stormurin ýlir í gjáum,
so fjakkar Jesus enn á jørð
við sínum jólagávum.
4. Ei brim við strond, ei ísur í skor
kann Jesusi forða vegin;
hann stígur inn for fátæks mans borð,
har lítil er jólagleðin.
5. Ja, Jesus fer í smáttuna inn,
blíð orð hann við gomul talar,
hann klappar bleiku barnakinn,
av himni tá gleðin dalar.
6. Um sorgin veg til hjarta títt fann,
vár Jesus teg aldri gloymir,
og jólaboðið grøða kann
ta sótt, tú í barmi goymir.
7. Vit ung og gomul halda nú jól,
vár Jesus vil øllum hýsa,
hann er hin bjarta lívsins sól,
um allar ævir skal lýsa.
8. Í Betlehem tann sólin upp rann,
um heimin hon út mundi leita,
at Føroya smáttum veg hon fann,
tí tøkk vit tær, Jesus, veita.
9. Øll ung og gomul, samlist nú brátt
og lýðið á gleðiljóðið:
Tað var um halgu jólanátt,
at Jesus varð føddur hin góði.


text:
Bragd um reppið at verða ásigldur
Mikudagin greiddi Oddmar Niclasen, eigari og skipari á Bragd, frá hendingini norðanfyri, tá Grønlendskur trolari var um at sigla teir niður.
Vit hava nú fingið eit AIS kut frá Jan Hammer Egholm frá Vikmar, sum vísir neyvt hvussu óhugnaligur tilburðurin var. Lítið er at ivast í, at vendið bakborðssíða á Bragd til, so bar manningin ikki boð í bý, tí teir lógu og fiskaðu, og bakborðsíða er, sum myndirnar vísa uppbygd. Tá hevði Oddmar ikki sæð trolaran og Bragd hevði óivað verið kliptur av.
Tuneq og Bragd from Norðlýsið on Vimeo.
Tað Oddmar segði um hendingina mikudagin er hetta:
Bragd nærum niðursigldur á Norðhavinum
SKRIVAÐ: Oliver Joensen | 03.10.2018 - 17:00 TÍÐINDI VINNA
Oddmar Niclasen, skipari á Bragd sigur, at tað var um reppi, at teir ikki vóru niðursigldir av grønlendska trolaranum Tuneq norðanfyri í dag.
Ímeðan vit liggja og fiska norðanfyri, síggið eg ein trolara ella nótaskip koma út úr Djúpunum. Skipið hevði beina kós á okkum, men eg væntaði sjálvandi at skipið fór at halda av áðrenn tað kom so langt at nakar vandi var á ferð.
Tá skipið er komið nærri, síggi eg at tað er ein grønlendskur trolari. Trolarin nærskast okkum helst við eini 12 míla ferð, og eg síggi at har hendir einki, trolarin heldur kósina beint á okkum.
Eina løtu visti eg ikki hvat eg skuldi gera, um eg skuldi sigla fram ella ikki, tí fór hesin at broyta kós í síðstu løtu, so visti eg ikki hvønn veg hann fór.
Men tað nærkaðist skjótt og eg gjørdi av at leypa frá inn í stýrhúsið og koyrdi fulla ferð á maskinina. Grønlendski trolarin streyk framvið, bert longdina av Bragd aftanfyri okkum. Eg sá ongan mann á brúnni, og ein av manningini hjá okkum leyp aftur at hyggja tá trolarin streyk fram við okkum, heldur ikki hann sá nakað menniskja ábrúnni. Tá trolarin var farin framvið rópti eg á hann í Whf inum, men har kom onki svar.
Eg eri sannførdur um, at ongin maður var á brúnni yvirhøvur, tí var nakar har, so ivist eg onga løtu í at onkur teirra hevði hugt út tá vit fóru strúkandi aftur við borðinum hjá honum.
Eg eri bara glaður um, segði ein ovfarin og kløkkur Oddmar Niclasen, skipari á Bragd, at tað ikki var hitt borðið, ið vendið til, tað er uppbygt, so tá hevði eg als ikki sæð trolaran og so bóru vit valla boð í bý.
Eg ringdi umborð á Brimil og boðaði frá, men teir hildu ikki at teir kundu gera nakað.


text:
Serligu vindviðurskiftini í Porkerishaganum gera, at neyðugt er við framhaldandi vindmátingum í nakrar mánaðar afturat, og tí er neyðugt enn einaferð at útseta freistina at søkja, sum er 15. mars 2018.
Í hesum sambandi verður ein eyka vindmastur sett upp. Hetta fyri at fáa so neyvar vindmátingar sum gjørligt, áðrenn endalig støða verður tikin til staðsetingina av vindmyllulundini.
Tá endalig staðseting er staðfest, verður lýst við nýggjari freist at søkja hjá áhugaðum umsøkjarum.
Nærri kunning um ætlaða útboðið í Porkeri kann fáast við at venda sær til Orku á Umhvørvisstovuni.« Aftur
Vindútboð í Suðuroy – freist at søk…
15-10-2018
Umhvørvisgóðkenning hjá Tofta havn
31-07-2018
Loyvi til elframleiðslu úr vindorku…
18-07-2018
Spillivatnsútleiðing norðuri á Stro…
11-07-2018
Reinsiverkið hjá Landssjúkrahúsinum
11-07-2018
Loyvi til elframleiðslu úr vindorku…
02-07-2018
Útskiftingarnevndin fyri Kvívík
09-05-2018
Vindútboð í Suðuroy útsett enn eina…
13-03-2018


text:
Kiran Jóanesarson
26.03.2016 - 17:10
Í dag kom línuskipið Husby Senior, ið P/f Regn á Toftum hevur keypt til Føroya.
Línuskipið, ið er bygt í 1990, fær nú navnið Stapin, og fyrrverandi Stapin skal eita Skørin, ið er eitt kent skipanavn á Toftum. Í samband við at nýggja línuskipið kom á Toftir fyri fyrstu ferð, varð skipað fyri móttøku, har røður vórðu hildnar og hornorkestur spældi.
Síðan sluppu fólkini, sum vóru møtt upp, ein túr umborð at síggja nýggja farið.
- Hetta skipið er frá 1990 og skuldi upprunaliga byggjast á Vágs skipasmiðju, men Vágs skipasmiðja fór á heysin beint áðrenn, og tí bleiv skrokkurin bygdur í Danmark og skipið varð gjørt liðugt í Noreg.
Sami eigari og skipari øll hesi árini var eisini tann sami, sum legði skipið at kai á Toftum, og sostatt handaði skipið til nýggju eigararnar, varð sagt í eini røðu í samband við móttøkuna.


text:
30. Mar 2014
Føroyskir svimjarar seta met í Danmark Mynd: Savnsmynd Alvi Hjelm og Óli Mortensen settu í morgun nýggj føroysk juniormet í Danish Open kappingini í Danmark27.03.2014 - 12:42 Alvi Hjelm úr Ægir og Óli Mortensen...
30. Mar 2014
Føroyskir svimjarar seta met í Danmark Mynd: Savnsmynd Alvi Hjelm og Óli Mortensen settu í morgun nýggj føroysk juniormet í Danish Open kappingini í Danmark27.03.2014 - 12:42Leivur Frederiksen Alvi Hjelm úr Ægir og...
30. Mar 2014
Astrið 28.29 og nýtt føroyskt met í 50 firvaldSun, 30/03/2014 - 16:29 — rokur Astrið Foldarskarð megnaði fyri løtu síðani at seta stórt nýtt føroyskt met í 50 metra firvaldasvimjing, tá ið hon á Danish Open 2014 stevnuni í Bellahøj svam teinin...
30. Mar 2014
Cecilia Eysturdal sett føroyskt met í Danish Open Mynd: © svimjing.com Cecilia Eysturdal hevur tikið føroyska metið í 1500 m. frísvimjing29.03.2014 - 13:11Leivur Frederiksen Cecilia Eysturdal setti í dag nýtt føroyskt met í...


text:
Tiltak byrjar: 16. november 2018 kl. 13:00
Tiltak endar: 18. november 2018 kl. 16:00
Stað:
Til Gjáar at mála við Kára
Skeið í listamáling við Kára Svensson á Gjáargarði 16-18 november 2018
Tit, sum elska at tekna og mála, kunnu gleða tykkum til vikuskiftisskeið í listamáling á Gjáargarði. Vit bjóða heystskeiðið út nú, sum verður 16-18 november í ár. Skeiðið byrjar fríggjadagin kl. 13.00 og endar sunnudag kl. 16.00. Tað er listamaðurin Kári Svensson sum undirvísir.
Innihald:
Á skeiðnum verður arbeitt við tekning, akvarel og akrylmáling. Arbeiða tit við øðrum tilfari, eru tit vælkomin at taka tað við. Men vit arbeiða ikki við oljumáling, og terpentin er ikki loyvt at brúka orsaka av luktinum.
Undirvísingin verður laga til støði hjá luttakarunum, og tey sum hava hug at luttaka á fleiri skeiðunum eru vælkomin til tað.
Luttakararnir hava við sjálvi:
Bíligt teknipappír til skitsur og betri teknipappír til endaligar tekningar. Allar møguligar tekniblýantar, oljukrit, pastel, akvarel ella annað tykkum dáma at arbeiða við. Lørift í ymsum støddum, eitt ella tvey størri t.d. 100x110 cm.,akryllitir, penslar, spartlar o.a.
Luttakaratal:
Í mesta lagi 12 lutakarar.
Prísur fyri skeiðið:
Kr. 3198 fyri hvønn í standard dupultkamari
Kr. 3498 fyri hvønn í superior dupultkamari
Kr. 3698 fyri hvønn í einakamari
Við í prísinum er gisting í tvær nætur, undirvísing og høli við stafili at arbeiða í. Miðmáli frí, ley, og sunnudag, døgverði frí- og leygarkvøld, morgunmat ley- og sunnumorgun. Kaffi/te steðgir við ábiti fyrra- og seinnapartar.
Bílegg pláss her og vel teigin Til Gjáar at mála við Kára
Heystskeiðið 2018:
Byrjar fríggjadagin 16. november kl. 13 og endar sunnudagin 18. november kl. 16.00
Tilmelding:
Bílegg á netinum á www.gjaargardur.fo
Vælkomin á skeið


text:
Pingvin
Pingvin (frøðiheiti - Pingvinus sp.; da. Pingvin) er ikki so ólík gorfugli í útsjónd. Nógv eru sløgini, størri og smærri, men øll eru tey minni enn gorfuglur. Fjaðrarnar eru avbara stuttar, eisini á veingjunum, so teir eru heilt ónýttir til at flúgva við, meira líkir bøkslum enn veingjum. Tær liva í meingi suðuri í kaldasta Íshavinum. Mest halda tær seg á sjónum, men fara stundum upp á ísin at spáka. Flestu av teimum hava ikki sæð fólk, og koma skipsmenn á land, so fara tær tætt til teirra at forvitnast. Taka teir tá í veingin á teimum, lata tær seg vinaliga leiða. Ungarnir eru lættir at ala, teir gerast sera alsknir, og summir elta eigarmannin sum hundar.
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Farið á framsýning hjá Anný!/
Hon kann bert viðmælast, henda serliga herliga framsýningin hjá Anný Djurhuus Øssursdóttir, sum er í Ostahúsinum (niðri undir) aftan fyri Reinsaríið í morgin aftrat. Serstaka heitið á framsýningini: Our bodies are merely a shell which conceal our heavenly soul er ein av teimum mongu vísdómsperlunum hjá Harris Trinsky í sjónvarpsrøðini Freaks and Geeks; sami vísi karakterur hevur eisini orðað ein annan sannleika: Laughter is the ultimate aphrodisiac. Get a woman laughing, and you've got a woman loving. Hvussu er og ikki - henda framsýningin er láturmild, fjálg og feminin á sín heilt egna sniðfunduga hátt.
Vit hava upplivað ungu listakvinnuna úr Søldafirði áður m.a. á Ólavsøkuframsýningini. Hon ger installatiónir og setir sínar lutir og klæði upp og skipar tey í framsýningarrúminum eins og vóru tey partar av eini dadaistiskari heild. Fyri meg er sjálv pallsetingin av verkunum sera inspirerandi.
Júst innkomin í tað edeliga hølið, sum plagdi at anga av træi niðriundir og terpentini uppiá, verði eg tikin av fótum av alla handa assosiatiónum til køksgardinur í Skálabúðini, klippmyndir hjá Williami Heinesen, installatiónir hjá Louise Bourgeois, tekstilverk hjá Titu Vinther og Jóhan Martini Christiansen og mynstur hjá Matisse og Jean Arp. Men fyrst og fremst komi eg í tankar um Anný Djurhuus Øssursdóttr sjálva, ið tó at hon er ung, tykist vera ein listarlig original. Hetta er hennara fyrsta serframsýning í Føroyum - vónandi tann fyrsta í eini røð av framsýningum, tí hetta er nakað út yvir tað vanliga.


text:
Sverri Egholm
12.04.2018 - 20:28
Flestu føroyingar trúgva bíbilsku skapanarsøguni heldur enn menningarlæruni. Tað vísir kanning í sambandi við sjónvarpsrøðina Gud signi Føroyar.
Sum fimti parturin í sjónvarpsrøðini Gud signi Føroyar avdúkaði, hevur ein av spurningunum til endamáls at kanna, hvat føroyingar halda um menningarlæruna, sum upprunaliga varð sett fram av Charles Darwin í 1859. Tvs. læran um, at alt lív hevur ein felags uppruna, og at alt lív hevur ment seg ígjøgnum milliardir av árum.
Tann størsti bólkurin, 52 prosent, siga seg vera kreationistar og trúgva, at menniskjan varð skapt av Gudi ella eini hægri makt. Hesi trúgva ikki, at menniskjan er vorðin til yvir drúgva tíð, og at menniskju og eitt nú apur hava sama uppruna.
Meira kann lesast her


text:
Um kappingarliðini í amboð
Kappingarliðini í amboð hjá Havnar Fimleikafelag eru 9 í tali.
- Pinkur og Piltar
- smádreingir og smágentur
- Gentur og dreingir
- Kvinnu- og mansunglingar
- Kvinnur og menn
Hesi venja 3 - 4 ferðir um vikuna og umboða felagið í kappingum sum FFS ella feløgini fyriskipar.
Tað er bert úttøka hjá pinkum og piltum.
Um hetta hevur tín áhuga, skalt tú melda teg til tilmeldingardagin.
Tað er einki at ivast í at tað er bæði strævið, krevjandi og stuttligt at verða á KAPPINGARLIÐUNUM. Tí fært tú bræv við heim, tá tú teknar teg til, soleiðis at bæði tú og heimið vita nágreiniliga hvat tað inniber at ganga til KAPPINGARLIÐ í amboð.
Og tá úttøkan hevur verið, verða foreldur kallaði inn til foreldrafund, har tað greitt verður sagt hvat felagið krevur av børnunum og foreldrunum, tí uttan stuðul frá foreldrum nyttar einki. Felagið setir komunikatiónin millum ítróttina og heimið høgt.
Aldursmørk til kappingarnar í amboðsfimleiki kappingarárið 2015/2016
Kvinnusíðan
Mannfólkasíðan
Samskiparar fyri hesi lið eru: sí her


text:
- Tíðindi, mentan og ítróttur
Tunnil til Hvalbiar - so til Fámjins
Tak niður
Fyrimunurin er, at Fámjinstunnilin verður gjørdur, áðrenn boriútgerðin til Hvalbiartunnilin fer úr aftur Suðuroynni.
Ætlanin má broytast
Verður Fámjinstunnilin boraður beint eftir Hvalbiartunnilin, fer hann burtur úr ætlanini hjá landsstýrismanninum, sum hevur fingið sjey milliónir krónur á fíggjarlógini til boriútgerð og eitt tunnilstoymi hjá Landsverki.
Ætlanin er, at Landsverk skal eftir nøkrum árum bora tunnlar til smærri bygdir.
Fíggjarnevndin hjá Løgtinginum sigur um ta játtanina, at fyrst skal borast til Dals og síðani til Tjørnuvíkar.


text:
Lukas Graham: Vit geva tykkum alt í kvøld
Í kvøld fer bólkurin Lukas Graham at spæla á Summar Festivalinum. Tvey ár eru liðin, síðani bólkurin hevði eina av bestu konsertum, sum nakrantíð hava verið á Vágsbøi. Móttøkan, sum Lukas Graham fekk, var eisini framúr.
Síðani tá hevur Lukas Graham fingið veruligt altjóða gjøgnumbrot. Teir hava spælt stórar konsertir í USA, hava verið við í kendum sjónvarpssendingum og vóru tilnevndir til tríggjar Grammy heiðurslønir.
Tí skuldi tað í grundini ikki latið seg gjørt, at Lukas Graham kom aftur til Føroya júst nú, tí allur heimurin togar í teir, og teir hava verið á einari drúgvari heimsturné. Men teir kenna á sær, at teir skylda føroyingum eina konsert fyri móttøkuna, sum teir fingu í Føroyum seinast.
– Vit gloyma ongantíð Summar Festivalin fyri tveimum árum síðani, tí vit vóru ovfarnir av móttøkuni, sum vit fingu, og vit megnaðu ikki veruliga at reagera uppá hana. Nú hava vit ferðast kring heimin og vilja enda okkara konsertferð í Føroyum, sigur Lukas Frochhammer, sum er sangari í bólkinum Lukas Graham.
- Vit ætla at geva tykkum alt í kvøld. Tað verður eitt brak av einari konsert, sigur hann.
Lukas Graham spælir á Vágsbøi í kvøld kl 22:00.
Her ber til at síggja video-samrøðu við Lukas Graham:


text:
Í Gundadali sást lítið til at talan var um heimavøll hjá einum av høvuðsstaðarliðunum, tá dómarin bríkslaði fyrru hálvfinaluna í Løgmanssteypinum ígongd í kvøld.
Hundraðtals viðhaldsfólk høvdu sett kósina norður um Suðuroyarfjørð til dystin, og saman við teimum onnur hundrað úr miðstaðarøkinum.
Gamla skýlið í Gundadali var alt sum tað grønt og runt allan Gundadal rungaðu herróptini “Suðringar, Suðringar, Suðringar”.
Á vøllinum vann B36 dystin, men uttanfyri vøllin vunnu Suðringar stórsigur, tá Suðringar ognartóku Gundadal.


text:
Tiltakið Vetrarljós 2018 verður leygardagin 3. februar
Fyri fimtu ferð verður skipað fyri tiltakinum “Vetrarljós” í Havn. Í ár verður tiltakið leygardagin 3. februar.
“Í stuttum er tað dagurin har vit bjóða ljósari tíðum vælkomnum við livandi tónleiki og list á ymsum spennandi støðum í býnum,” skrivar Tórshavnar kommuna á síni heimasíðu. Tónleikur verður í býnum frá kl. 19.00 til á midnátt, og kommunan skipar fyri hugna við ymsum ljósinstallatiónum.
Tá skipað var fyri tiltakinum fyrstu ferð varð sagt, at henda dagin vórðu jólaljósini sløkt og býurin bjóðaði ljósari tíðum vælkomnum.
Tiltakið er eitt samstarv ímillum Visit Tórshavn, Tórshavnar Kommunu og ymsar aktørar í býnum.
Endaliga skráin verður kunngjørd seinni.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará